Mesyuarat Jemaah Ulamaâ€™ Majlis Agama Islam dan Adat Istiadat Melayu Kelantan yang bersidang pada 4 Julai 2004 telah membincangkan fatwa mengenai pengharaman ajaran Azhar Bin Wahab (pengasas Al-Mansur Holding Sdn Bhd). Mesyuarat telah membuat keputusan bersetuju menfatwakan sebagaimana berikut:
1) Ajaran Azhar Bin Wahab didapati bertentangan dengan fahaman akidah Ahli Sunnah Wal Jamaah dan menyeleweng daripada ajaran Islam yang sebenar, dan
2 ) Bahawa mana-mana kumpulan atau orang perseorangan yang berpegang dan mengamalkan ajaran Azhar Bin Wahab dianggap menyalahi hukum syara' dan wajib bertaubat.


Mesyuarat awatankuasa Perunding Hukum Syara' (Fatwa) Negeri Selangor yang bersidang pada 1 Januari telah membincangkan mengenai Hukum Tandas Yang Dibina Di Bawah Masjid Dan Bumbung Bersambung Dengan Masjid. Mesyuarat telah memutuskan bahawa hukum membina tandas di bawah masjid dan tandas yang dibina bangunannya disatukan (mutalasikah) dengan masjid hukumnya haram."


Mesyuarat Jawatankuasa Fatwa Negeri Johor yang bersidang pada 19 Julai 2010 telah membincangkan mengenai "Permohonan Fatwa/ Penjelasan Penggunaan Ubat Clexane Dalam Rawatan Pesakit"

Alhamdulillah fatwanya:

“Ubat
Clexane dan Fraxiparine
 bagi mencegah formulasi pembekuan darah secara serta-merta untuk merawat pesakit yang dalam keadaan
acute emergency
 (kecemasan) adalah diharuskan atas keadaan darurat, ini bersesuaian dengan kaedah fiqhiah;

????????????? ??????? ??????????????

Ertinya: darurat mengharuskan hal- hal yang dilarang ( haram )” .

Keharusan ini hanya diberikan kepada Hospital Daerah Kluang sahaja kerana ubat
Arixtra Solution for Injection
atau nama generiknya
Fondaparinux Sodium
yang dihasilkan dari sumber halal tidak terdapat di hospital ini.

waAllahu a’lam.


Mesyuarat Jawatankuasa Perundingan Hukum Syarak Wilayah Persekutuan Kali Ke - 81 yang bersidang pada 19 April 2012 telah membincangkan mengenai Kertas Cadangan Pemindahan Pusara Di Kawasan Perkuburan Penjara Pudu Bagi Pembangunan Semula Kawasan Penjara Pudu, Bukit Bintang Di Atas Tanah Lot 725, 726, 727 Section 561 Kuala Lumpur, Wilayah Persekutuan, Mesyuarat telah membuat keputusan seperti berikut :
a) Oleh kerana kawasan bekas penjara Pudu, Bukit Bintang di atas tanah lot 725, 726, 727 seksyen 561 Kuala Lumpur, Wilayah Persekutuan itu (termasuk tanah yang didakwa sebagai kubur) bukan tanah kubur, maka ia boleh di bangunkan semula oleh pihak berkuasa.

b) Sekiranya dalam kerja-kerja mengorek tanah itu terjumpa jenazah atau tulang manusia, maka ianya hendaklah dipindahkan ke suatu tempat yang sesuai.

c) Pihak pemaju hendaklah sentiasa bekerjasama dengan Jabatan Agama Islam Wilayah Persekutuan,supaya kerja-kerja pemantauan di tapak tersebut dapat dijalankan dengan sempurna.


Jawatankuasa fatwa berpendapat tiada halangan pada syarak untuk dirad (tolak) Sinf Ar-Riqab kepada Asnaf yang lain. Begitu juga mana-mana Sinf yang lain sekiranya tiada orang-orang yang berhak menerimanya maka hendaklah diradkan juga.


Kadar Zakat Fitrah Negeri Melaka Bagi Tahun 1431H/2010M

(a) Harga zakat fitrah Negeri Melaka bagi tahun 1431H/2010M ialah sebanyak RM 6.50 seorang.
(b) Penetapan kadar tersebut adalah berdasarkan harga purata beras super tempatan gred A, mengikut timbangan satu gantang Baghdad bersamaan 2.6 kilogram.
(c) Semua umat Islam yang tinggal atau bekerja di Negeri Melaka hendaklah membayar zakat fitrah kepada ‘amil-‘amil yang dilantik oleh Majlis Agama Islam Melaka bagi tahun 1431H/2010M.


Mesyuarat Jawatankuasa Fatwa Negeri Melaka bil. 3/2011 yang bersidang pada 4 Sya’aban 1432H bersamaan 5 Julai 2011 sebulat suara bersetuju menerima syor seperti yang dikemukakan iaitu :

a)   Harga zakat fitrah Negeri Melaka bagi tahun 1432H/2011m ialah sebanyak RM6.50 seorang;

b)   Penetapan kadar tersebut adalah berdasarkan harga purata beras Super Tempatan Gred A,
      mengikut timbangan satu gantang Baghdad bersamaan 2.6 kilogram;

c)    Semua umat Islam yang tinggal atau bekerja di Negeri Melaka hendaklah membayar fitrah kepada
       amil-amil yang dilantik oleh Majlis Agama Islam Melaka bagi tahun 1432H/2011M.


(a) Khurafat ialah semua cerita sama ada rekaan atau khayalan, ajaran-ajaran, pantang larang, adat istiadat, ramalan-ramalan, pemujaan atau kepercayaan yang menyimpang dari ajaran Islam. Khurafat juga merangkumi cerita dan perbuatan yang direka dan bersifat karut atau dusta;

(b) Azimat atau tangkal ialah suatu objek yang ditulis dengan ayat-ayat atau huruf-huruf tertentu atau objek tertentu yang dianggap mempunyai kesaktian dan kuasa ghaib yang melampaui kekuatan semula jadi apabila dijampi atau dipuja;

(c) Islam sangat menitikberatkan soal-soal akidah, syariah dan akhlak. Segala amalan dan kepercayaan yang tidak berdasarkan kepada sumber-sumber yang asal seperti al-Quran, al-Hadith, Ijma’ dan Qiyas menurut pegangan Ahli Sunnah Wal Jamaah adalah ditolak oleh Islam;

(d) Amalan memuja dan memohon pertolongan dari objek yang dipuja seperti yang selalu dilakukan oleh sesetengah bomoh dan dukun atau individu tertentu adalah syirik dan menyesatkan. Mana-mana orang yang bersahabat dan menggunakan jin, tukang sihir dan tukang tenung adalah tergolong di dalam golongan orang yang jahil dan menzalimi diri sendiri;

(e) Haram menggunakan azimat atau tangkal yang mengandungi rajah-rajah atau tulisan-tulisan yang tidak difahami seperti objek-objek tertentu dan bercampur aduk dengan ayat al-Quran, atau berdasarkan kepada sihir, atau yang memuja hantu syaitan dan jin iblis, atau yang mengandungi benda-benda najis atau kotor dan menganggapkan tangkal mempunyai kuasa;

(f) Amalan penggunaan azimat atau tangkal sebagai pelindung diri seperti ilmu kebal, ilmu pengasih, ilmu pelemah hati, ilmu penjauh jin, penimbul, penyeri, pemanis, mempercepatkan jodoh, pelaris, penunduk musuh, penunduk kata, pemerdu suara, pembungkam, penarik rezeki, penjaga diri, penguat tenaga batin dan sebagainya yang dicampuradukkan dengan sihir adalah syirik dan menyeleweng dari ajaran Islam;

(g) Jampi adalah haram sekiranya ia mengandungi perkataan yang tidak difahami maknanya atau yang berdasarkan sihir atau memuja hantu syaitan dan jin iblis atau mengiktikadkan bahawa jampi itu yang memberi kesan sehingga si pesakit menjadi sembuh;

(h) Mana-mana orang Islam yang terlibat dengan perkara syirik atau khurafat, menggunakan azimat atau tangkal atau mengamalkan jampi serapah yang bertentangan dengan akidah, syariat dan akhlak Islam wajib segera bertaubat dan memohon keampunan kepada Allah Ta’ala.


Muzakarah Jawatankuasa Fatwa Negeri Sembilan Bil. 06/2015-1436H yang bersidang pada 26 Ogos 2015 bersamaan 11 Dzulqa’dah 1436H telah bersetuju memutuskan untuk menerima keputusan Muzakarah Fatwa Kebangsaan Kali Ke-71 berkenaan Hukum Cerai Taklik Pilihan Kepada Isteri Sekiranya Suami Berpoligami dengan
sighah
 seperti berikut :

Di dalam Islam poligami adalah diharuskan. Oleh itu dengan mengambilkira hikmah poligami yang telah disyariatkan, Muzakarah memutuskan bahawa cadangan memasukkan lafaz cerai taklik sekiranya suami berpoligami tidak perlu dilaksanakan.

Muzakarah juga berpandangan bahawa Undang-Undang Keluarga Islam yang sedia ada telah lengkap dan mencakupi semua isu berkaitan institusi keluarga Islam. Sehubungan itu sebarang pindaan undang-undang bagi tujuan penambahan lafaz cerai taklik ini adalah tidak diperlukan.

Status pewartaan : Tidak diwartakan


Muzakarah Jawatankuasa Fatwa Negeri Sembilan Bil. 06/2015-1436H yang bersidang pada 26 Ogos 2015 bersamaan 11 Dzulqa’dah 1436H telah bersetuju memutuskan untuk menerima keputusan Muzakarah Fatwa Kebangsaan Kali Ke-23 berkenaan Penukaran Nama Daripada Bukan Islam Kepada Islam dengan
sighah
 seperti berikut :

Dibolehkan untuk mengekalkan nama asal yang mempunyai pengertian yang baik.

Walau bagaimanapun, adalah menjadi satu keperluan untuk meletakkan nama Islam.

Pertukaran nama perlu dilakukan sekiranya nama tersebut mempunyai pengertian yang tidak baik.

Tiada halangan saudara baru untuk meletakkan nama bapanya atau boleh dibin/dibintikan dengan nama Abdullah atau tidak dibin/dibintikan dengan apa-apa nama.

Status pewartaan : Tidak diwartakan


Mesyuarat bersetuju bahawa : Pembiayaan kewangan Gadaian Islam melalui peruntukan wang zakat di bawah Sinf Al-Gharimin diberi kebenaran dengan mengambil kira sesiapa yang berhak ke atas Sinf Al-Gharimin tidak dipinggirkan.


Pada menjalankan kuasa yang diberi oleh seksyen 36 dan seksyen 39 Enakmen Majlis Agama Islam Dan Adat Istiadat Melayu Kelantan 1994, Majlis Agama Islam dan Adat Istiadat Melayu Kelantan, menerusi Jamaah Ulama’ yang bersidang pada 02 Rejab 1416H bersamaan 25 November 1995 dan atas titah perintah Kebawah Duli Yang Maha Mulia Al-Sultan membuat Fatwa yang berikut:

A. Bahawa-

Buku yang bertajuk “ Hadith Satu Penilaian Semula “ dan “ Hadith Jawapan Kepada Pengkritik” yang ditulis oleh Kasim Ahmad dan isi kandungannya;
Buku yang bertajuk “ Pendedahan Kebenaran Adalah Dari Tuhanmu- Hadith di dalam Al-Quran” yang ditulis oleh Idris Abdul Rahman dan isi kandungannya;
Buku yang bertajuk “ Bacaan” yang ditulis oleh Othman Ali dan isi kandungannya;
Buku yang bertajuk “The Computer Speaks- God’s Message To The Wold ” yang ditulis oleh Dr. Rashad Khalifa dan isi kandungannya;
Risalah “Iqra’ “ terbitan Jemaah Al-Quran Malaysia dan isi kandungannya; dan
Apa-apa terjemahan buku atau risalah yang disebut dalam butiran (i) hingga (v) dan isi kandungannya dalam mana-mana bahasa.
Adalah mengandungi ajaran, pegangan dan fahaman yang bertentangan dengan aqidah dan Syariah Islamiah serta mengelirukan masyarakat Islam dan membawa kepada murtad, oleh itu adalah diharamkan.

B. Bahawa mana-mana orang atau kumpulan orang yang berpegang kepada ajaran, pegangan atau fahaman yang terkandung di dalam buku atau risalah, isi kandungannya dan terjemahannya, yang disebut dalam subperenggan (A) adalah sesat kerana ia bertentangan dengan akidah, syariah dan akhlak Islam.

C. Bahawa pengharaman ini meliputi –

(i). Apa-apa variasi, versi, bentuk atau cabang mana-mana ajaran, pegangan atau fahaman yang terkandung di dalam buku atau risalah, isi kandungannya dan terjemahannya, yang disebut dalam subperenggan (A) dan termasuklah apa-apa pegangan, ideologi, falsafah, atau apa-apa kumpulan atau sistem amalan atau penunaian yang merangkumi kesemua tujuannya atau salah satu daripada tujuannya iaitu pencapaian pengajaran kebatinan, perlindungan kebatinan atau kewujudan kebatinan iaitu suatu pegangan, ideologi, falsafah atau kumpulan atau sistem amalan atau penunaian yang tidak diakui dan bertentangan dengan syariat Islam dan pegangan oleh Ahli Sunnah Wal Jamaah;

(ii). Apa-apa bahan publisiti termasuk mana-mana terbitan, ertinya apa-apa bahan termasuklah suatu gambar, gambarfoto, logo, poster, rajah, surat edaran, galanser filem, iklan di akhbar dan apa-apa bentuk iklan lain yang bertujuan memberi publisi kepada terbitan tersebut yang berkaitan dengan ajaran, pegangan atau fahaman yang terkandung di dalam buku atau risalah, isi kandungannya dan terjemahannya, yang disebut dalam subperenggan (A) ; dan

(iii). Apa-apa terbitan, ertinya apa-apa buku, majalah pamplet, risalah atau apa-apa bahan bacaan lain, sama ada dicetak, ditaip, ditulis tangan atau dikeluarkan dengan apa-apa cara lain dan apa-apa bentuk keluaran ulangannya, dan termasuklah apa-apa filem iaitu wayang gambar, pita rakaman atau rekod walau bagaimanapun ia dibuat, daripada suatu imej, berdasarkan penglihatan, yang merupakan rekod yang mampu digunakan sebagai suatu alat yang menayangkan rangkaian itu sebagai gambar bergerak; rakaman audio iaitu apa-apa bahan termasuk piring hitam, fotografi, pita rakaman, cakera laser dan cakera padat yang dirakamkan rakaman suara manusia untuk dibaca, dilihat atau didengar yang berkaitan dengan ajaran, pegangan atau fahaman yang terkandung di dalam buku atau risalah, isi kandungannya dan terjemahannya, yang disebut dalam subperenggan (A).

Oleh itu orang Islam adalah dilarang mengamal ajaran, pegangan dan fahaman yang terkandung di dalam buku atau risalah, isi kandungannya dan terjemahannya, yang disebut dalam subperenggan (A), menjadi ahli, mengetuai, memimpin, memberi ceramah, mengadakan kelas pendidikan dan pembelajaran dan aktiviti lain yang bertujuan menghidupkan dan mengembangkan ajaran, pegangan atau fahaman yang terkandung di dalam buku atau risalah, isi kandungannya dan terjemahannya, yang sebut dalam subperenggan (A).

Orang Islam adalah juga dilarang memiliki, menyimpan, mencetak, menjual termasuk mengedarkan filem, rakaman audio, pamphlet, buku, majalah atau apa-apa terbitan, risalah dan apa-apa dokumen; menggunakan apa-apa bentuk lambang, rajah atau tanda yang boleh mengaitkan kepada ajaran, pegangan atau fahaman di dalam buku atau risalah, isi kandungannya dan terjemahannya, yang disebut dalam subperenggan (A) kepada mana-mana harta alih atau tak alih, dan semua pihak dilarang daripada memberi apa jua kemudahan dan bantuan.


Ahli Jawatankuasa Perunding Hukum Syara' (Fatwa) Negeri Selangor dalam persidangannya yang bertarikh 23 Ogos 1999 telah membincangkan perkara di atas dan keputusannya adalah seperti berikut:

'Bahawasanya Jawatankuasa Fatwa yang bersidang pada 23 Ogos 1999 sebulat suara bersetuju memutuskan bahawa buku bertajuk 'Tiang Ugama' yang telah dikeluarkan oleh Pusat Dakwah, Kuala Lumpur adalah diharamkan kerana kandungan buku itu jelas bertentangan dengan prinsip akidah dan akhlak Islam'.


1. Amalan dan perbuatan Kumpulan Black Metal adalah sesat dan bercanggah dengan ajaran Islam yang sebenar. Oleh itu, umat Islam diminta menjauhi Kumpulan tersebut kerana perbuatan dan amalan mereka boleh menyebabkan seseorang itu terkeluar daripada Islam.
2. Mana-mana orang Islam adalah dilarang -
(a) untuk mengajar, mempelajari, mengamalkan, atau menyebarkan amalan-amalan dan perbuatan Kumpulan tersebut;
(b) untuk menjadi anggota atau pemimpin Kumpulan tersebut atau membantu dalam menghidupkan atau mengembangkan Kumpulan itu.
3. Orang Islam di mana-mana jua berada, yang telah mengamalkan amalan dan perbuatan Kumpulan Black Metal hendaklah segera meninggalkan Kumpulan tersebut dan memohon keampunan kepada Allah subhanahu wata'ala.


Mesyuarat bersetuju menjawab soalan-soalan yang dikemukakan berpandukan kitab-kitab Fatwa semasa termasuk buku ' Fatwa-fatwa Mufti Kerajaan Terengganu 1953-1970.
Jawapan kepada soalan-soalan dalam bahagian kemusykilan pertama adalah seperti berikut:
i. Pembedahan Mayat sebagaimana yang dilakukan di hospital-hospital pada hari ini ialah suatu perkara baru yang tidak berlaku pada zaman awal Islam kerana pada masa itu belum timbul keperluan kepada pembedahan. Tambahan lagi sebagaimana yang diketahui perkembangan ilmu perubatan belum sampai ke peringkat seperti yang ada hari ini. Oleh yang demikian tidaklah dibahaskan oleh ulamak Mutaqaddimin dalam kitab-kitab feqah. Bagaimanapun al-Imam an-Nawawi ada menyebut dalam kitabnya al-Majmu". Terjemahan seperti berikut:
'
Kiranya ditelan oleh orang yang mati itu akan sebutir permata yang berharga kepunyaan orang lain dan dituntut balik oleh tuannya maka ketika itu haruslah dibelah perutnya kemudiam dikembalikan permata itu kepada tuannya dan kiranya mati seorang perempuan yang masih mengandung dan anak yang dikandung itu masih hidup waktu itu haruslah dibelah perutnya kerana mengeluarkan anak itu dengan tujuan memelihara satu nyawa walaupun dengan merosakkan satu bahagian daripada anggota mayat itu.
'
Memandangkan maslahah yang wajib dikawal dan dipelihara pada zaman ini maka amalan pembedahan mayat oleh mereka yang pakar dalam ilmu itu adalah mustahak dan penting. Seseorang yang tidak mendalami hikmah tasyri" mungkin mengatakan hukum pembedahan mayat orang Islam itu haram dengan sebab agama Islam memuliakan anak Adam dan memerintahkan orang yang hidup memuliakan mayat dan jangan menyakitinya. Sebaliknya sayugialah diingatkan bahawa menurut kaedah tasyri" iaitu segala hukum syara' itu dilunaskan di atas mengawal faedah dan maslahah serta menjauhkan kerosakan. Maka mana-mana perkara yang ada padanya kerosakan yang lebih besar disuruh meninggalkannya.
Sehubungan dengan itu sukacita dinyatakan bahawa Sahibul Fadhilah al-Marhum as-Syiekh Yusuf ad-Dajwi seorang ulamak yang termasyhur di Mesir telah memfatwakan bahawa pembedahan mayat orang Islam itu harus, dan dengan sebab-sebab yang dibentangkan di atas itu Jawatankuasa Fatwa berpendapat bahawa pembedahan itu harus dilakukan pada zaman ini kerana memelihara dan mengawal maslahah umum bila berlaku kematian-kematian yang menimbulkan syak dan syubhah, lebih-lebih lagi perkembangan rekaan-rekaan baru yang makin bertambah dengan senang sahaja kejadian-kejadian jenayah itu dapat ditudung dan benamkan qarinah-qarinah dan punca-punca yang harus akan membongkar rahsianya. Wallahua"lam.
ii. (a) Hendaklah dipastikan terlebih dahulu tentang kematian mayat berkenaan. Ini untuk mengelakkan dia dibedah dalam saat-saat terakhir hayatnya (belum benar-benar mati).
(b) Hendaklah bedah siasat itu dalam kes yang bersabit dengan hak orang lain terhadap si mati tanpa diragui lagi. Kalau kematian biasa yang tidak kena mengena dengan tuntutan orang lain terhadapnya, tidaklah harus dilakukan pembedahan.
(c) Hendaklah sempurna keadaan darurat yang memaksa dilakukan pembedahn ini seperti untuk mempastikan kematian disebabkan perbuatan penjenayah dan sebagainya.
(d) Hendaklah proses pembedahan ini dilakukan secara berhati-hati, cermat dan halus bagi menjaga kehormatan si mati.
(e) Hendaklah diperolehi terlebih dahulu keizinan ahli warisnya sekiranya mereka masih ada. Keizinan memang perlu bagi tujuan menjaga perasaan waris-warisnya.
iii. Pengambilan apa-apa bahagian daripada anggota mayat untuk kajian ekoran daripada bedah siasat bagi dijadikan bahan bukti di mahkamah atau untuk kajian perubatan adalah dibolehkan dalam keadaan terhad iaitu ketika kajian itu benar-benar diperlukan ataupun dalam keadaan darurat di mana keadilan tidak dapat dilaksanakan tanpa bedah siasat tersebut.
Pendapat ini berpandukan kepada perbincangan ulamak muta-akhiriin dalam penulisan mereka mengenai masalah tersebut.
Kemusykilan Kedua:
i. Wang pampasan yang diterima itu bukan pusaka si mati yang wajib dibahagikan di antara waris-warisnya menurut hukum faraid.
ii. Wang itu hendaklah diurus perbelanjaannya mengikut keutamaan bagi memenuhi keperluan dan kebajikan hidup anak-anaknya.


Mesyuarat Jawatankuasa Perunding Hukum Syara' (Fatwa) yang bersidang pada 24 Januari 1987 membincangkan mengenai Tempat Pelamin Pengantin Di Masjid Negeri Selangor.

Mesyuarat memutuskan
tidak setuju
 bahawa pelamin pengantin diadakan di Masjid Negeri kerana ia bercanggah dengan adab-adab dalam masjid dan perkara tersebut juga bertentangan dengan hukum Islam.


(a) Dilarang memukul alat gendang atau memainkan apa-apa jenis alatan muzik di dalam masjid atau surau kerana perbuatan tersebut adalah bercanggah dengan syariat dan akhlak Islam;

(b) Bagaimanapun, penggunaan alat gendang atau apa-apa jua jenis alatan muzik lain bagi menjalankan aktiviti yang dibenarkan oleh syarak boleh dilaksanakan di luar bangunan masjid, surau atau madrasah dan pelaksanaannya hendaklah berlandaskan syariat dan akhlak Islam.


Mesyuarat Jawatankuasa Fatwa Negeri Melaka bil. 1/2014 yang bersidang pada 26 Rabiul Akhir 1435H bersamaan 26 Februari 2014M telah meneliti dan membincangkan mengenai
 Pengukuhan Fatwa Pengharaman Ajaran Syiah
. Mesyuarat telah membuat keputusan seperti berikut :

(1)       Fahaman dan ajaran Syiah adalah bercanggah dan menyeleweng daripada ajaran Islam menurut pegangan Ahli Sunnah Wal Jama’ah serta boleh menjadi ancaman kepada keutuhan agama, kesatuan ummah dan keselamatan serta keamanan Negara.

(2)      Fahaman dan ajaran ini perlu disekat keseluruhannya dari berkembang di Negeri Melaka. Antara perkara-perkara yang bercanggah dengan pegangan Ahli Sunnah Wal Jama’ah di dalam ajaran dan fahaman Syiah sama ada dari sudut Aqidah, Syariah dan Akhlak adalah–

(a)
menambah atau mengurangi lafaz dan kandungan syahadah yang berlainan daripada lafaz dan syahadah yang menjadi pegangan Ahli Sunnah Wal Jamaah;

(b)
mentaati Imam-imam dan mempercayai mereka sebagai maksum serta mempunyai sifat-sifat dan kelebihan yang luar biasa;

(c)
mempercayai hanya Sayyidina Ali sahaja yang menghimpun al-Qur’an dengan sempurna dan menolak al-Qur’an yang disusun oleh para sahabat Nabi
Sallallahu ‘alaihi wasallam
 yang lain serta mempercayai bahawa berlakunya penyelewengan
(tahrif)
 sama ada pengurangan atau penambahan di dalam al-Qur’an serta mempercayai bahawa al-Qur’an mengandungi tujuh belas ribu ayat;

(d)
menolak hadis-hadis yang diriwayatkan oleh para sahabat Rasulullah
Sallallahu ‘alaihi wasallam
dan hanya menerima hadis-hadis yang diriwayatkan oleh para Imam 12;

(e)
mencerca dan menghina para sahabat yang diredhai oleh Allah
Subhanahu Wa Ta’ala
 dan para isteri Rasulullah
Sallallahu ‘alaihi wasallam
 dengan menuduh mereka sebagai pembohong, pengkhianat dan murtad;

(f)
menuduh Sayyidina Abu Bakar, Umar, Uthman dan Mu’awwiyah sebagai empat berhala Quraisy serta pengikut-pengikutnya adalah musuh Allah;

(g)
mempercayai
Al-Raj’ah
 iaitu Allah
Subhanahu Wa Ta’ala
 akan menghidupkan semula orang yang telah mati ke dunia sebelum berlakunya Qiamat bersama-sama kemunculan Imam Al-Mahdi Al-Muntazar;

(h)
mengamalkan
Al-Taqiah
 iaitu menyembunyikan hakikat aqidah, kepercayaan dan amalan yang menjadi pegangan dan amal perbuatan yang ingin dilakukan;

(i)
menyetarafkan Sayyidina Ali dengan Allah
Subhanahu Wa Ta’ala;

(j)
mengamalkan nikah Mut’ah;

(k)
mempercayai Khalifah dan Imamah adalah sebahagian dari Rukun Islam dan diwasiatkan secara nas;

(l)
mempercayai ilmu Allah berubah-ubah mengikut sesuatu peristiwa yang berlaku kepada
manusia (al-Bada’)
;

(m)
menolak hadis yang diriwayatkan oleh para sahabat Rasulullah
Sallallahu ‘alaihi wasallam
 sekalipun hadis mutawatir dan hanya menerima hadis-hadis yang diriwayatkan oleh Imam-imam Syiah;

(n)
menolak Ijma’ Ulama’;

(o)
menolak Qiyas;

(p)
mempercayai amalan menziarah kubur Sayyidina Husain akan memperolehi ganjaran syurga;

(q)
melakukan upacara memukul dan menyeksa tubuh sempena 10 Muharram;
(r)
mengharuskan solat jama’ dalam semua keadaan;

(s)
mengharamkan solat Dhuha;

(t)
menetapkan Islam bukan syarat wajib haji;

(u)
menetapkan prinsip
khumus
 (seperlima) sebagai kadar zakat; dan

(v)
fahaman-fahaman dan amalan-amalan lain yang menjadi pegangan Syiah dan bertentangan dengan pegangan Ahli Sunnah Wal Jamaah.

(3)      Oleh itu, Jawatankuasa Fatwa Negeri Melaka memutuskan bahawa :

(a)
mana-mana orang Islam sama ada secara individu atau berkumpulan adalah dilarang untuk berpegang atau menjadi pengikut ajaran Syiah dan sesiapa yang melakukannya adalah disifatkan mengamalkan ajaran, pegangan dan fahaman yang bercanggah dengan ajaran Islam menurut pegangan Ahli Sunnah Wal Jamaah;

(b)
mana-mana orang Islam sama ada secara individu atau berkumpulan yang mengisytiharkan diri sebagai orang yang bermazhab Syiah melalui pengakuan bersumpah atau apa-apa kaedah lain dan sesiapa yang melakukannya adalah disifatkan mengamalkan ajaran, pegangan dan fahaman yang bercanggah dengan ajaran Islam menurut pegangan Ahli Sunnah Wal Jamaah;

(c)
mana-mana orang Islam sama ada secara individu atau berkumpulan adalah dilarang menjadi anggota atau pemimpin mana-mana golongan Syiah atau membantu dalam menghidupkan atau mengembangkan kumpulan sedemikian dan sesiapa yang melakukannya adalah disifatkan mengamalkan ajaran, pegangan dan fahaman yang bercanggah dengan ajaran Islam menurut pegangan Ahli Sunnah Wal Jamaah;

(d)
mana-mana orang Islam sama ada secara individu atau berkumpulan adalah dilarang untuk mengajar, mempelajari, mengamalkan, berpegang kepada atau untuk menyebarkan ajaran-ajaran atau fahaman-fahaman yang terkandung di dalam ajaran dan fahaman Syiah dan sesiapa yang melakukannya adalah disifatkan mengamalkan ajaran, pegangan dan fahaman yang bercanggah dengan ajaran Islam menurut pegangan Ahli Sunnah Wal Jamaah;

(e)
mana-mana orang Islam sama ada secara individu atau berkumpulan yang menganjur, mengadakan dan membantu menjayakan apa-apa perayaan, sambutan keraian atau majlis yang boleh dikaitkan dengan fahaman Syiah dan sesiapa yang melakukannya adalah disifatkan mengamalkan ajaran, pegangan dan fahaman yang bercanggah dengan ajaran Islam menurut pegangan Ahli Sunnah Wal Jamaah;

(f)
Mana-mana orang Islam sama ada secara individu atau berkumpulan adalah dilarang berada di dalam majlis, perayaan atau sambutan keraian yang boleh dikaitkan dengan fahaman Syiah dan sesiapa yang melakukannya adalah disifatkan mengamalkan ajaran, pegangan dan fahaman yang bercanggah dengan ajaran Islam menurut pegangan Ahli Sunnah Wal Jamaah;

(g)
Mana-mana orang Islam sama ada secara individu atau berkumpulan melalui pertubuhan, persatuan atau syarikat yang cuba menghidupkan ajaran dan fahaman Syiah sama ada melalui apa-apa rangkaian atau mana-mana pertubuhan atau persatuan yang mempunyai unsur-unsur persamaan dengan ajaran, pegangan dan fahaman Syiah dan sesiapa yang melakukannya adalah disifatkan mengamalkan ajaran, pegangan dan fahaman yang bercanggah dengan ajaran Islam menurut pegangan Ahli Sunnah Wal Jamaah;

(h)
Mana-mana orang Islam sama ada secara individu atau berkumpulan yang menjadi ahli atau pengikut Syiah dengan berselindung di sebalik apa-apa aktiviti ekonomi, perniagaan, pendidikan, kesenian dan sebagainya melalui pertubuhan, persatuan atau syarikat yang mempunyai unsur-unsur persamaan dengan ajaran, pegangan dan fahaman Syiah adalah disifatkan mengamalkan ajaran, pegangan dan fahaman yang bercanggah dengan ajaran Islam menurut pegangan Ahli Sunnah Wal Jamaah;

(i)
Mana-mana orang Islam yang memiliki, menyimpan, mencetak, menjual atau mengedar filem, rakaman audio, risalah, buku-buku, majalah atau apa-apa terbitan atau apa-apa dokumen; menggunakan sebarang bentuk lambang, rajah atau tanda-tanda yang boleh dikaitkan dengan ajaran dan fahaman Syiah kepada mana-mana harta alih atau tak alih adalah disifatkan mengamalkan ajaran, pegangan dan fahaman yang bercanggah dengan ajaran Islam menurut pegangan Ahli Sunnah Wal Jamaah; dan jika mana-mana pihak memberi apa jua kemudahan dan bantuan boleh disifatkan sebagai suatu persubahatan; dan

(j)
Mana-mana orang Islam yang menyiar atau menyebarkan apa-apa jua bahan yang menonjolkan ajaran, pegangan atau fahaman Syiah atau apa-apa ajaran, pegangan atau fahaman baru yang mempunyai persamaan dengan unsur-unsur ajaran, pegangan dan fahaman Syiah dalam apa jua bentuk penerbitan dan cetakan atau siaran dalam mana-mana laman sesawang, blog, facebook, twitter atau media sosial lain adalah disifatkan mengamalkan ajaran, pegangan dan fahaman yang bercanggah dengan ajaran Islam menurut pegangan Ahli Sunnah Wal Jamaah.

(4)              Apa-apa variasi, versi, bentuk atau cabang mana-mana ajaran, pegangan atau fahaman baru yang mempunyai persamaan dengan unsur-unsur ajaran, pegangan dan fahaman Syiah adalah disifatkan sebagai ajaran dan fahaman yang bercanggah dengan ajaran Islam menurut pegangan Ahli Sunnah Wal Jamaah.

(5)       Apa jua bentuk tindakan seperti yang dinyatakan di atas adalah merupakan suatu kesalahan dan boleh diambil tindakan menurut undang-undang.

(6)       Fatwa ini tidak mengikat terhadap mana-mana golongan seperti berikut :
(a)
mana-mana orang dari luar negara yang asalnya dia berfahaman Syiah untuk berpegang dan mengamalkan amalan Syiah kecuali mengembangkannya;

(b)
mana-mana orang Islam dalam kalangan Ahli Sunnah Wal Jamaah yang mengajar dan mempelajari ajaran dan fahaman Syiah bagi tujuan pembelajaran akademik; dan

(c)
mana-mana orang Islam dalam kalangan Ahli Sunnah Wal Jamaah yang memiliki, menyimpan, mencetak, menjual atau mengedar buku-buku, filem, rakaman audio, risalah, majalah atau apa-apa terbitan atau apa-apa dokumen untuk tujuan pembelajaran dan rujukan akademik.


Ahli Jawatankuasa perunding Hukum Syara' (Fatwa) telah membincangkan perkara di atas dengan penuh teliti mengikut hukum yang muktabar di dalam Islam dan mengambil keputusan seperti berikut:

"Hukum mengenakan bayaran perkhidmatan 4 peratus daripada pinjaman wang tunai kepada ahli PPK, Sabak Bernam dan hukum meminjam wang kerajaan yang dikenakan faedah untuk membeli rumah atau kenderaan adalah harus dengan syarat tidak dimasukkan ke dalam akad seperti ternyata dalam Kitab Al Fatwa Al-Fataniah Lilmarhum As-Syeikh Muhammad bin Mustapa Al-Fatani, bilangan (49) muka surat 131 yang berbunyi:

Masalah apa kata
 kamu pada seseorang mengambil daripada Cina seumpama dua ribu rial dan telah berkata Cina itu dengan adatnya dalam seribu, tiga puluh rial, dan ia terima akan dua ribu itu daripadanya dengan ketiadaan ijab dan kabul dan ia memberi tatkala membayar atau ketika sekarang itulah akan tiga puluh rial pada tiap-tiap seribu seperti adatnya adalah jadi riba atau tiada?

Tiada jadi riba kerana syarat pada membayar lebih pada Mazhab Syafie itu bahawa adalah lebih itu disyaratkan dia di dalam akad seperti katanya (aku memperhutangkan akan dikau seribu rial itu dengan syarat bahawa engkau membayar kepada aku seribu dan tiga puluh rial dan berkata yang berhutang (aku berhutanglah kepada engkau seribu rial ini dengan syarat tersebut), maka jadilah demikian itu riba yang haram."


Jawatankuasa Perunding Hukum Syara' (Fatwa) telah membincangkan perkara di atas dengan penuh teliti berdasarkan nas yang muktabar dan mengambil keputusan seperti berikut:

"Hukum seseorang menderma dalam tabung khairat kematian atau lain-lain tabung kebajikan adalah diharuskan dan mendapat ganjaran dari Allah. Dan adalah diharuskan juga derma itu diberikan kepada orang yang bukan Islam jika wang derma tabung itu bukan daripada zakat yang wajib."


Jawatankuasa Fatwa Negeri Kedah telah meneliti permohonan yang dikemukakan oleh Majlis Pengawasan Syariah, Amanah Raya Berhad dan bersetuju menerima keputusan Muzakarah Jawatan kuasa Fatwa Majlis Kebangsaan Bagi Hal Ehwal Ugama Islam Malaysia Kali ke 83 yang bersidang pada 22 hingga 24 Oktober 2008 mengenai Wasiat Wajibah seperti berikut;
Muzakarah menegaskan bahawa Islam amat menitikberatkan kebajikan dan kesempurnaan hidup umatnya, terutama anak-anak yang kehilangan ahli keluarga mereka. Oleh itu, Muzakarah berpandangan bahawa dalam melaksanakan Wasiat Wajibah adalah harus mengambil pandangan yang menyatakan bahawa berwasiat kepada ahli-ahli waris (seperti cucu) yang tidak mendapat pusaka disebabkan halangan-halangan tertentu adalah merupakan satu kewajipan yang perlu dilaksanakan.
Oleh yang demikian, Muzakarah bersetuju memutuskan bahawa dalam kes di mana seorang anak yang bapa atau ibunya mati terlebih dahulu daripada datuk atau neneknya atau bapa dan ibunya mati secara serentak bersama-sama datuk atau neneknya maka anak tersebut layak untuk menerima wasiat wajibah dengan mengambil bahagian faraid bapa atau ibunya pada kadar tidak melebihi 1/3 daripada harta pusaka datuk atau neneknya. Sekiranya bahagian ibu atau bapa ialah 1/3 atau kurang daripada 1/3 maka pembahagian tersebut hendaklah dilaksanakan pada kadar tersebut. Sekiranya bahagian tersebut melebihi 1/3 maka hendaklah dikurangkan pada kadar 1/3.
Pelaksanaan Wasiat Wajibah adalah tertakluk kepada syarat-syarat seperti berikut:
1.  	   Anak lelaki dan perempuan daripada anak lelaki dan anak perempuan (cucu) ke bawah adalah layak untuk menerima Wasiat Wajibah.
2. 	   Hendaklah kedua ibu bapa mereka meninggal dunia terlebih dahulu daripada datuk atau nenek, atau ibu atau bapa meninggal dunia serentak dengan datuk atau nenek dalam kejadian yang sama atau berlainan.
3.     Cucu lelaki dan perempuan bukan merupakan waris kepada harta pusaka datuk. Sekiranya mereka merupakan waris ke atas harta pusaka secara fardhu atau ta'sib maka mereka tidak layak untuk mendapat Wasiat Wajibah walaupun bahagiannya sedikit berbanding Wasiat Wajibah.
4.  	  Sekiranya anak lelaki atau anak perempuan berlainan agama dengan ibu atau bapa, atau terlibat dengan pembunuhan ibu atau bapa, maka dia tidak berhak untuk mendapat Wasiat Wajibah daripada harta pusaka datuk.
5.   	  Sekiranya datuk atau nenek telah memberikan harta kepada cucu melalui hibah, wakaf, wasiat dan sebagainya dengan kadar yang sepatutnya diterima oleh anak lelaki atau anak perempuan sekiranya mereka masih hidup, maka cucu tidak lagi berhak untuk mendapat Wasiat Wajibah. Sekiranya pemberian tersebut adalah kurang daripada hak yang sepatutnya diterima oleh cucu daripada bahagian anak lelaki atau anak perempuan, maka hendaklah disempurnakan bahagian tersebut.
6.  	  Anak akan mengambil bahagian faraid bapa atau ibu yang meninggal dunia terlebih dahulu daripada datuk atau nenek dan kadar tersebut hendaklah tidak melebihi kadar 1/3 daripada nilai harta pusaka. Sekiranya bahagian tersebut adalah 1/3 atau kurang daripada 1/3, maka pembahagian tersebut hendaklah dilaksanakan pada kadar tersebut. Sekiranya bahagian tersebut melebihi 1/3 maka hendaklah dikurangkan pada kadar 1/3 melainkan setelah mendapat persetujuan ahli-ahli waris yang lain.
7.   	 Pembahagian Wasiat Wajibah boleh dilaksanakan setelah didahulukan urusan berkaitan mayat, wasiat ikhtiyariah dan hutang piutang.
8.    	Pembahagian Wasiat Wajibah kepada cucu-cucu yang berhak adalah berdasarkan kepada prinsip faraid iaitu seorang lelaki menerima bahagian 2 orang perempuan.
KETERANGAN
1.     	Majoriti fuqahaâ€™ berpendapat bahawa hukum wasiat adalah sunat dan umat Islam digalakkan untuk berwasiat kepada ahli-ahli keluarga yang tidak mendapat pembahagian pusaka dengan kadar tidak melebihi 1/3.
2.    	 Ibn Hazm al-Zahiri berpendapat bahawa wajib berwasiat kepada kaum kerabat yang tidak mendapat bahagian harta pusaka. Menurut Ibn Hazm, penurunan ayat pusaka yang menerangkan hak faraid bagi waris-waris tidak menasakhkan kewajipan berwasiat bahkan peruntukan ayat wasiat tersebut dikhususkan bagi ahli-ahli waris yang tidak mendapat pusaka disebabkan oleh halangan-halangan tertentu. Dalam hal ini Ibn Hazm menegaskan bahawa kewajipan itu tidak akan gugur meskipun selepas kematian seseorang muslim dan menjadi kewajipan kepada waris atau pentadbir harta untuk menyempurnakan tanggungjawab tersebut menurut kadar yang berpatutan tanpa menimbulkan kesusahan kepada waris-waris yang ditinggalkan.
3.     		Wasiat Wajibah perlu dilihat dari segi maksud dan hikmah serta bagaimana pelaksanaannya kerana Wasiat Wajibah dilihat dapat mengatasi isu kematian serentak yang berlaku terhadap datuk atau nenek bersama anak yang masih mempunyai anak-anak (cucu) yang masih hidup.
4.     		Dalam system pembahagian pusaka Islam, cucu tidak berhak untuk mewarisi harta pusaka datuk atau nenek disebabkan mereka terdinding oleh bapa saudara dan ibu saudara. Keadaan ini telah menimbulkan persoalan tentang kebajikan dan masa depan cucu-cucu ini terutama sekali sekiranya mereka masih kecil. Lebih memburukkan lagi keadaan sekiranya ibu bapa mereka meninggal dunia pada usia muda dan tidak meninggalkan harta untuk diwarisi oleh anak-anak bagi meneruskan kehidupan.
5.     		Dalam melaksanakan Wasiat Wajibah, harus mengambil pandangan Ibn Hazm az-Zahiri demi kepentingan keluarga terutamanya anak-anak yang menjadi yatim piatu.
6.     		Sebahagian negeri tidak mengkanunkan pelaksanaan Wasiat Wajibah kerana tidak mengikut pandangan Mazhab Syafie. Walau bagaimanapun, Jawatankuasa meminta supaya negeri-negeri memfatwakan kerana asas pelaksanaannya adalah maslahah ahli-ahli waris yang dalam keadaan memerlukan tetapi terhalang daripada mendapat bahagian pusaka, perlu ditentukan mengikut Maqasid Syariah.
7.     Wasiat Wajibah boleh dianggap sebagai badal atau ganti kepada faraidh. Oleh itu, pelaksanaannya juga perlu didahulukan urusan berkaitan mayat, wasiat ikhtiyariyyah dan hutang piutang.


Jawatankuasa Syariah yang bersidang pada hari ini 20 J"Awal 1425 bersamaan 8 Julai 2004 buat kali ke 163 bersetuju menaikkan kadar timbangan beras dari 2.27 kepada 2.60 kilogram bersamaan satu gantang Baghdad berdasarkan sukatan Negeri Sembilan dan Kelantan.


Mesyuarat Jawatankuasa Perunding Hukum (FATWA) Negeri Selangor telah sebulat suara memutuskan bahawa:

i- Maksud fidyah - Denda yang dibayar dengan menggunakan beras (makanan asasi) mengikut kadar 1 cupak dan tidak boleh dibayar mengikut nilaian duit sebagai ganti kepada beras.

ii- Seterusnya mesyuarat menyarankan agar pamplet berhubung perkara ini dikemaskinikan lagi dengan memasukkan kiraan yang betul mengikut sukatan 1.


i.     Sekiranya hari raya jatuh pada hari Jumaat maka seseorang lelaki Muslim yang mukallaf dan bermastautin dalam sesebuah kariah adalah wajib menunaikan solat Jumaat walaupun telah menunaikan solat sunat hari raya.

ii.     Ini berdasarkan firman Allah SWT yang bermaksud:

        “
Hai orang-orang yang beriman, apabila diseru untuk menunaikan solat pada hari Jumaat maka bersegeralah kamu               kepada mengingat Allah dan tinggalkanlah jual beli.”
                                                                          (Al Jumu’ah : 9)

         dan sabda Nabi SAW;

         Maksud: Diriwayatkan daripada Tariq bin Shihab bahawasanya Rasulullah SAW bersabda; “
Solat Jumaat merupakan           suatu kewajipan bagi setiap Muslim dengan berjamaah kecuali empat golongan; hamba, wanita, kanak-kanak dan                 orang sakit
.”                                                                                (Hadis Riwayat Abu Daud)

iii.     Bagi mereka yang bermukim juga dinasihatkan supaya menunaikan solat Jumaat pada hari tersebut jika tiada                       halangan atau uzur yang syarie.

iv.     Adapun kedua-dua solat (hari raya dan Jumaat) merupakan dua syiar yang berbeza dalam syariat Islam dan                          mempunyai kemuliaan serta keistimewaan yang tersendiri. Merujuk pandangan Imam Ibn al Hasan as Syaibani, dua            hari raya berhimpun dalam satu hari (hari raya dan Jumaat) maka yang awalnya (solat hari raya) adalah sunat dan                yang kemudiannya (solat Jumaat) adalah wajib dengan tidak meninggalkan salah satu daripada keduanya.

v.     Oleh itu, Jawatankuasa Fatwa Negeri Kedah menasihatkan semua umat Islam yang berkewajipan mendirikan solat               Jumaat sewajarnya tidak meninggalkan solat Jumaat dan memanfaatkan kesempatan berhimpunnya dua syiar dalam            satu hari yang jarang-jarang berlaku. Mudah-mudahan pandangan Fatwa ini memupuk perpaduan dan kesatuan                    dalam kalangan umat Islam demi mengelak perselisihan faham dan perbezaan pendapat yang akhirnya membawa                kesan negatif kepada penduduk setempat . Wallahu A’alam.


Berdasarkan persoalan yang dikemukakan di dalam para 1 (a), (b) dan (c) Jawatankuasa berpendapat menggunakan lafaz-lafaz dan perkataan-perkataan yang kurang jelas ertinya serta tidak sahih sebutan bacaannya hendaklah dijauhi kerana dibimbangkan membawa kepada kerosakan akidah.
Jawatankuasa berpendapat menggunakan ayat al-Quran atau huruf-huruf Arab sebagai tangkal azimat untuk tujuan perubatan dan lain-lain pada dasarnya tidaklah salah, walau bagaimanapun dibimbangkan penggunaannya itu akan membawa kepada terhina dan tercemar kesucian al-Quran maka adalah haram.
Jawatankuasa berpendapat menggunakan rajah-rajah, dan huruf-huruf tertentu untuk lariskan perniagaan sekiranya ianya merupakan suatu kepercayaan yang boleh merosakan akidah adalah haram.
Jawatankuasa berpendapat menggunakan debu lintah bagi perubatan adalah diharuskan sekiranya keadaan memerlukan dan tidak membawa kepada kemudaratan.


Setelah dibincangkan dari kertas yang telah disediakan, ahli mesyuarat mengambil keputusan seperti berikut:

TAKRIF FAKIR

"Seseorang yang tidak mempunyai harta dan tiada kuasa berusaha/ bekerja/ menanggung kerana tua atau cacat pada badan untuk mencari nafkah diri dan tanggungan yang boleh mencukupi keperluan hidupnya seharian yang patut pada adat - misalnya seseorang yang mempunyai tanggungan 5 orang anak yang mencukupi sara hidup harian mereka sebanyak RM6.00 (makan dan minum orang yang sederhana) ini bererti sebulan ia memerlukan belanja sebanyak RM 180.00, sedangkan sara hidup yang diperolehi sekadar kurang daripada separuh (50% ke bawah).

Maka inilah yang ditakrifkan FAKIR dan kiaslah panduan ini seterusnya.

Dan sesiapa yang ditanggung baginya oleh bapa, suami, isteri, anak, cucu atau mana-mana orang atau mana-mana badan yang menanggung bagi tanggungannya yang mencukupi maka ia TIDAK TERMASUK FAKIR."

TAKRIF MISKIN

"Seseorang yang ada memiliki harta benda atau berkuasa berusaha dan bekerja tetapi pendapatan yang diperolehi tidak mencukupi keperluan hidupnya dan keluarganya yang patut pada adat, misalnya seseorang yang mempunyai tanggungan lima orang anak yang mencukupi sara hidup harian mereka sebanyak RM6.00 (makan dan minum orang yang sederhana) ini bererti sebulan ia memerlukan belanja sebanyak RM 180.00, sedangkan sara hidup yang diperolehi tidak mencukupi keperluannya 100%,

Maka ia ditakrifkan MISKIN dan kiaslah panduan ini seterusnya.

Dan sesiapa yang di tanggung baginya oleh bapa, suami, isteri, anak, cucu atau mana-mana orang atau mana-mana badan yang menanggung bagi tanggungannya yang mencukupi maka ia TIDAK TERMASUK MISKIN."

DALIL:

Tersebut dalam kitab

"Tiada dinamakan miskin orang yang ada yang memberi nafkahkan dia seperti bapanya atau neneknya atau anak dan cucunya atau suaminya kerana kaya ia dengan nafkah itu, maka tiada harus mengambil zakat daripada bahagian Fakir/Miskin."

PEMBAHAGIAN FAKIR DAN MISKIN MERUJUK KEPADA KELUARGA ATAU INDIVlDU

"Sebuah keluarga yang menanggung beberapa orang keluarga yang tergolong dalam bahagian Fakir atau Miskin seperti yang tersebut dalam takrifnya yang dahulu, maka seorang sahaja dari ketua keluarga atau bapa atau isteri yang berhak menerima babagian tersebut."

TAKRIF FISABILILLAH

"Seseorang yang melibatkan diri dalam sesuatu aktiviti atau aktiviti-aktiviti untuk menegak dan mempertahankan Agama Islam serta kebajikan."

DALIL:

Daripada Tafsir Fahrul Razi No. 463 juzuk 4 dan tafsir Ruhul Maani No. 110 Juzuk 10 dan tafsir Khazin No. 304, Juzuk 2 ibarat Fahrul Razi.:

"
Dan Ketahui olehmu bahawasanya zahir daripada lafaz itu tidaklah memastikan tertentu atas ahli peperangan sahaja maka dengan makna ini telah mencatit oleh Imam Quffal di dalam tafsirnya daripada setengah Fuqaha bahawasanya mereka mengharuskan zakat-zakat itu kepada semua jalan kebajikan seperti membalut orang mati dan membina kubu-kubu dan membanyakkan masjid-masjid kerana Firman Allah Taala itu am pada semuanya ibarat Ruhul Maani
:

"Dan telah mentafsirkan akan dia di dalam dengan sekelian kebajikan maka masukkan di dalamnya tiap-tiap mereka yang berusaha pada taatkan Allah Taala dan jalan kebajikan.

Dan juga tersebut dalam Fathul Bari pula (242) jilid ketiga:

Daripada Nafi' bahawasanya Ibnu Umar adalah ia mengirimkan zakat fitrah kepada orang yang menghimpunkan dia sebelum dua atau tiga hari dari hari raya, dan juga menunjukkan atas demikian daripada Abi Hurairah berkata Rasulullah S.A.W. mewakilkan aku pada menyimpan zakat Ramadhan (zakat fitrah)."

BAHAGIAN FISABILILLAH

"Mesyuarat bersetuju bahagian ini (Fisabilillah) hendaklah diserahkan ke pihak Jabatan (Bhg. Baitulmal/Zakat) dan Bahagian Baitulmal/Zakat akan menguruskan pemberian kepada mereka yang berhak menerimanya, tidak sepertimana yang lalu bahagian Fisabilillah ditinggalkan di Masjid atau Surau untuk diberi kepada AJK Masjid Dan Surau sahaja."

Alasannya:

Kerana ia kurang menepati dalam takrif pembahagian Fisabilillah - dan melalui pengagihan daripada Jabatan ini dapat diperkemaskan.

YANG MENDAPAT DAN ORANG-ORANG YANG BERHAK MENERIMA BAHAGIAN FISABILIILLAH

1. Bantuan Masjid-masjid, Surau dan Sekolah-sekolah Agama Islam Selangor.

2. Derma siswa kecil bagi pelajar Sekolah Menengah Tinggi Agama Islam Selangor.

3. Bantuan yuran peperiksaan Sekolah Agama Islam Selangor.

4. Hadiah-hadiah galakan.

5. Bantuan Pegawai-pegawai Masjid bukan Kerajaan.

6. Bantuan pakaian pelajar-pelajar miskin.

TAKRIF IBNU SABIL

" Mana-mana orang dalam perjalanan bagi maksud-maksud yang diluluskan oleh Syara' dari mana-mana jua negeri yang memerlukan bantuan walaupun mungkin dia mempunyai harta di dalam negeri tempat kediamannya."

ORANG YANG BERHAK MENDAPAT BAHAGIAN IBNU SABIL

1. Pengembara/musafir yang terkandas.

2. Pengembara/musafir yang bertujuan kebajikan dan ketaatan.

3. Tambang pergi balik anak Selangor yang belajar di luar

4. Melawat Sambil belajar.

TAKRIF MUALLAF

"Seseorang yang baru memeluk Agama Islam dan memerlukan bantuan kewangan."

MASA (TEMPOH) MUALLAF

"Masa/tempoh seseorang Muallaf itu tidak ditentukan ia bergantung kepada kuatnya akidah dan keimanannya, selagi ia masih lemah dalam hal tersebut ia boleh menerima Bahagian Muallaf."

ORANG YANG BERHAK MENDAPAT BAHAGIAN MUALLAF

1. Bantuan bulanan (mereka yang sangat memerlukan atau pendakwaan).

2. Kecemasan/kemalangan dan lain-lain.

3. Berkhatan (lelaki sahaja).

4. Hari raya (Aidilfitri/Haji).

5. Bantuan Majlis Perkahwinan (Majlis Akad Nikah).

6. Menghadiri Kelas Agama Asas.

7. Sebaran Dakwah/Kursus.

8. Penerbitan/Risalah.

9. Bantuan biasiswa kecil anak-anak saudara baru.

10. Elaun Guru Muallaf (Cina/lndia/Asli).

11. Pengurusan rumah/bangunan Muallaf.

RIKAB

"Setelah dibincangkan mesyuarat Fatwa hari ini bersetuju bahawa asnaf Rikab ini digugurkan (dihapuskan) dalam pengagihan zakat kerana pada masa ini rikab tidak wujud lagi. Oleh itu zakat hanya dibahagi kepada 7 asnaf sahaja,berdasarkan kepada dalil di bawah ini:

"(Kata) Ibnus Silah, bahawasanya bagi mustahak yang maujud sekarang ini empat bagi jua (pertama) Fakir, (kedua) Miskin, (Ketiga) Orang Yang Berhutang, (keempat) Ibnu sabil, dan jika tiada Maujud seorang jua pun daripada sekalian mustahak itu hendaklah dipeliharakan zakat itu hingga ada sekalian mereka itu atau setengah mereka itu dan apabila membahagi Imam atau Amilnya akan zakat wajiblah atasnya memberikan zakat bagi tiap-tiap seorang yang di dalam satu bagi daripada sekalian bagi yang maujud."

TAKRIF GHARIM

"Orang yang menanggung hutang kerana masalah agama dan tidak mampu membayarnya."

TAKRIF AMIL

"Orang yang dilantik/ditauliahkan oleh DYMM Sultan atau Naibnya (Pengarah JAIS) untuk penyelenggaraan hal-hal zakat."

Telah tersebut juga dalam kitab Majmuk

Ertinya:
Wajib atas Imam atau penggantinya melantik pekerja-pekerja (amil) bagi memungut zakat.
"

YANG MENDAPAT BAHAGIAN AMIL

"Orang yang dilantik dan bekerja dalam pengurusan zakat tidak bergaji atau bergaji tetapi bukan sebagai tugasnya."

YANG TIDAK MENDAPAT BAHAGIAN AMIL

"Orang yang dilantik dan mendapat ganjaran atau bergaji daripada Kerajaan yang ia menanggung sebagai tugas dalam hal pengurusan zakat.

Keputusan Fatwa ini telah dibuat dengan sebulat suara ahli yang hadir pada:

1. 7 Februari 1987,

2. 7 March 1987 bersamaan 7 Rejab 1407,

3. 28 March 1987 bersamaan 28 Rejab 1407,

4. 25 April 1987 bersamaan 26 Syaaban 1407,

5. 4 Julai 1987 bersamaan 8 Zulkaedah 1407.


1.   Harus diperbuat korban binatang ternakan yang dikasikan.

2.   Binatang yang dikorban termasuk tulang, tanduk dan kulit yang disedekahkan atau yang
     dihadiahkan harus bagi penerimanya menguruskan bagi keperluannya seperti makan dagingnya
     atau sedekah atau hadiah atau dijual kulitnya atau tanduknya dan tulangnya diperbuat alat-alat
     perkakas hiasan atau sebagainya bagi tujuan dijual.

3.  Binatang korban yang ditebuk telinga hendaklah dilihat samada tebukan itu menghilang daging
    telinganya atau tiada maka jika tiada menghilang dagingnya sah korban dengannya jika tidak maka
    tiada sah. Demikian juga yang terbelah telinganya.


Mesyuarat membuat keputusan bahawa : peringatan mesyuarat Jawatankuasa Fatwa yang bersidang pada 23 Rabiul Akhir 1427 bersamaan 21 Mei 2006 butiran 3.4 dipinda dan adalah menjadi seperti berikut : bahawa kalimah Allah atau lain-lain perkataan yang berkaitan dengan ajaran Islam tidak boleh dibuat hina atau diperbuat sebagai menghinanya. Termasuklah dalam ertikata perbuatan membuat hina kepada Allah ialah menulis ; mengukir ; atau menggambarkan kalimah ' Ø§Ù„Ù„Ù‡ ' pada jubin yang akan digunakan pada tempat-tempat yang tidak sesuai dan hina pada pandangan Islam.


Jawatankuasa telah merujuk perkara di atas ini kepada pendapat para imam mazhab yang empat dan mendapati bahawa;
Menurut Mazhab As-Syafie tiada sah dibuat korban binatang yang cacat pada telinganya yang menghilangkan daging samada banyak mahupun sedikit.
Adapun Mazhab Al-Hanbali maka adalah sah tetapi makruh dibuat korban binatang yang ditebuk telinganya atau terbelah atau dipotong tiada lebih dari setengahnya dan tiada sah jika belahan itu tiada menghilangkan dagingnya lebih sepertiga.
Dengan yang demikian Jawatankuasa berpendapat bahawa pihak yang hendak melakukan korban adalah dikehendaki mendapatkan ternakan-ternakan yang sejahtera menurut Mazhab As-Syafie seperti yang dinyatakan di atas ini. Jika hendak bertaqlid kepada mazhab-mazhab yang lain maka disyaratkan mendapat perkenan terlebih dahulu daripada Kebawah Duli Yang Maha Mulia Tuanku Sultan Kedah untuk berpindah dari beramal dengan Mazhab Syafie kepada bertaqlid dan beramal dengan pendapat ketiga-tiga mazhab lain darinya didalam perkara ini.
Rujuk;
Kitab Al-Fiqhu ‘Alal Mazahibil Arba’ah – AlMujallidil Awwal Qismul Ibadat – Halaman 717, 718, 719, 720.
 Al Qalyubi Wa ‘Umairah Juzu’ 4 Halaman 251.
As Syirwani ‘Ala Tuhfatil Muhtaj Juzu’ 9 Halaman 622.


Jawatankuasa memutuskan bahawa sembahyang Jumaat hukumnya fardhu ain. Tidak boleh ditinggalkan kecuali dengan sebab-sebab uzur syarie sahaja. Dalam masalah yang tersebut di atas tidak ada jalan untuk membolehkan ditinggalkan jumaat. Oleh hal yang demikian jawatankuasa mengesyorkan supaya pihak pentadbiran Jabatan Hal Ehwal Agama Terengganu membuat perundingan dengan majikan yang berkenaan bagi mendapat penyelasaian seterusnya.


Mesyuarat Jawatankuasa Fatwa Negeri Melaka Bil. 4/2011 yang bersidang pada 1 Zulqaedah 1432H bersamaan 28 September 2011 sebulat suara bersetuju memutuskan bahawa :

i)   Ulama dalam kalangan Mazhab Syafi’ie dan Hanbali berpendapat wang zakat hendaklah diberikan kepada orang fakir dan miskin kadar yang dapat menyempurnakan keperluannya iaitu kadar yang cukup untuk setahun
(??? ?????)
. Bagaimanapun, harus bagi pihak pemerintah melalui pentadbir zakat menetapkan tempoh tertentu ke atas penerima bantuan daripada asnaf zakat secara bijaksana berdasarkan keperluan dan maslahat mereka yang perlu diselesaikan kerana zakat itu sendiri bertujuan untuk menutup kekurangan dan menyelesaikan keperluan. Ini selaras dengan kaedah
fiqhiyyah
 yang menyatakan bahawa tindakan yang dijalankan oleh pemerintah terhadap rakyat bergantung kepada maslahah
(????????? ???????? ????? ???????????? ???????? ???????????????)
. Di dalam hadith daripada Qabisah bin Mukhariq
radiallahu ‘anhu
 yang diriwayatkan oleh Muslim, di mana Rasulullah
Sallallahu ‘alaihi wasallam
 bersabda yang bermaksud : “...
Maka dihalalkan baginya meminta sehingga dia berkemampuan atau mencukupi untuk hidup” (Hadis Riwayat Muslim, Abu Daud, al-Nasa’i).

ii)  Skim baru pengagihan zakat bagi asnaf fakir dan miskin yang dilaksanakan oleh MAIM didapati selaras dengan ketetapan syarak kerana bentuk bantuan dan kadar yang diberikan dapat menyelesaikan sebahagian keperluan dan menyempurnakan maslahat asnaf terbabit. Bagaimanapun, bantuan pinjaman perniagaan di bawah senarai bantuan
One-off
 didapati tidak wajar kerana asnaf berkenaan sebenarnya mengambil hak mereka dalam mendapatkan modal bagi memulakan perniagaan daripada peruntukan asnaf fakir dan miskin. Justeru itu modal perniagaan yang diberikan kepada asnaf terbabit tidak harus dijadikan pinjaman sebaliknya hendaklah dijadikan sebagai suatu bentuk pemberian bantuan perniagaan semata-mata. Bagaimanapun, bantuan pinjaman perniagaan secara
al-Qardh al-Hassan
 boleh diberikan kepada mereka tetapi hendaklah diambil daripada peruntukan asnaf
al-Gharimin
.

iii) Wang zakat dari peruntukan asnaf fakir dan miskin tidak harus diberikan kepada seorang warga emas yang tinggal bersama anak atau anak-anak tinggal di sekeliling rumahnya di mana nafkah bagi warga emas terbabit adalah di bawah tanggungjawab anak-anak tersebut kecuali mereka sendiri tidak mampu menafkahinya disebabkan kefakiran atau kemiskinan. Pemberian zakat kepada warga emas berkenaan boleh menyebabkan tercegahnya kewajipan anak dalam memberi nafkah kepada mereka. Ibnu Khatir menyatakan bahawa harta anak itu adalah setingkat dengan harta orang tuanya berdasarkan kepada hadis Rasulullah
Sallallahu ‘alaihi wasallam
 yang bersabda maksudnya:
“Kamu dan juga hartamu adalah milik bapamu, sesungguhnya anak-anak kalian adalah sebaik-baik hasil usaha kalian, maka makanlah dari usaha anak-anak kalian” (Riwayat Ahmad dan Ibnu Majah)
. Memandangkan terdapat sebilangan umat Islam di negeri ini yang masih tidak mengetahui atau memahami akan hakikat tanggungjawab ini maka dicadangkan supaya pihak MAIM dapat mengadakan seminar penerangan mengenai isu tersebut kepada golongan terbabit.

iv) Demikian juga dengan kes ibu tunggal yang masih dalam tanggungjawab bekas suami menafkahinya (dalam tempoh
‘iddah
) dan Orang Kelahiran Upaya (OKU) yang dibawah tanggungjawab orang tuanya untuk menafkahinya, maka mereka tidak harus diberi peruntukan dari asnaf fakir dan miskin. Bagaimanapun, bagi OKU sekiranya telah mencapai umur baligh tetapi tidak mampu berdikari dan berkerja, maka bolehlah dipertimbangkan untuk menerima bantuan dari asnaf fakir atau miskin. Bagi kes ibu tunggal yang tidak menerima bayaran nafkah ‘iddah dari bekas suami disarankan supaya kes tersebut dipanjangkan kepada Bahagian Sokongan Keluarga Jabatan Kehakiman Syariah Malaysia (BSK JKSM) untuk mendapatkan bantuan. Objektif BSK JKSM diwujudkan antara lain bertujuan untuk menyalurkan bantuan sara hidup sementara kepada isteri atau isteri dan anak-anak yang menghadapi masalah mendapatkan nafkah dari pihak yang wajib membayar nafkah dan menyalurkan nafkah kepada pihak yang berhak mendapat nafkah.

v)  Cadangan pembelian Bangunan Wisma Negeri (Bangunan Marwah) di Mesir yang berjumlah RM15,407,347.00 secara ansuran dengan kadar bayaran setahun berjumlah RM764,771.30 selama 20 tahun menggunakan peruntukan zakat daripada Asnaf
Fisabilillah
 adalah harus kerana kegunaan bangunan tersebut melibatkan kepentingan umum (
masalih al-‘ammah
) sebagai tempat perlindungan pelajar-pelajar dari negeri ini yang sedang berjihad menuntut ilmu di bumi Mesir dalam pelbagai jurusan di mana mereka juga termasuk dalam golongan Asnaf yang berhak menerima zakat. Pandangan ini juga selaras dengan Manual Pengurusan Agihan Zakat yang telah disahkan oleh Majlis untuk digunapakai berdasarkan peruntukan di bawah senarai bantuan bagi Asnaf
Fisabilillah
 iaitu bantuan pembinaan masjid/surau/institusi agama.

vii)Wang zakat daripada peruntukan Asnaf
ar-Riqab
 boleh digunakan untuk mewujudkan skim bantuan kepada badan-badan kebajikan, pemulihan dan sebagainya yang mana aktivitinya menjurus kepada aktiviti pemurnian akidah atau pemulihan akhlak seperti Sekolah Harapan di Jasin. Bantuan juga boleh diberikan melalui peruntukan asnaf ini kepada individu yang hendak melepaskan diri dari belenggu kemaksiatan dan sebarang bentuk perhambaan fizikal yang mengongkong kebebasan yang bercanggah dengan hukum syarak dan lain-lain bantuan yang tersenarai di dalam Manual Pengurusan Agihan Zakat terbitan JAWHAR. Bagaimanapun, bentuk bantuan di bawah asnaf ini hendaklah berdasarkan keperluan asas sahaja dan mengikut keutamaan serta perlu dibutirkan secara terperinci untuk diteliti dan dipertimbangkan terlebih dahulu oleh Mufti Negeri Melaka dan Jawatankuasa Fatwa Negeri Melaka.


Mesyuarat Jawatankuasa Fatwa Negeri Johor yang bersidang pada 26 Mac 2013 telah membincangkan mengenai "Fatwa Cadangan Istibdal Waqaf Saham Tersenarai Wancorp".

Alhamdulillah fatwanya:

"Dengan Syarat Pada Pandangan Mata Khas Ianya Membawa Kepada Keselamatan Dan Keuntungan Yang Lebih Baik, Maka Harus Hukumnya Harta Wakaf Dalam Wancorp Yang Ain Mauquqnya Berbentuk Saham Dicairkan Melalui Pendekatan :

Istibdal ( Hartanah Industri, Komersial, Perumahan, Perladangan Dan Sebagainya.
Perbankan Islam, Takaful Dan Prasarana Modal Islam.

????? ???? ???????


Mesyuarat membuat keputusan bahawa : Bersetuju mengekalkan Garis Panduan yang sedia ada sebagai penyelesaian sementara. Garis Panduan yang dipersetujui itu adalah seperti berikut :
(1) Tanah perkuburan yang diwakafkan atau tanah musabbalah ertinya tidak diketahui siapa yang mewakafkan tanah itu, tetapi penduduk di situ sejak zaman berzaman menanam mayat keluarga mereka di situ, maka hukumnya seperti tanah wakaf juga, iaitu perkuburan itu tidak boleh digali atau dibongkar atau dialih kelain tempat, kecuali darurat atau merbahaya.
(2) Perlu dimaklumkan, bahawa tanah-tanah perkuburan yang diwakafkan yang sudah tidak ditanam lagi mayat di situ, dan dianggarkan segala saki baki mayat di dalamnya telah hancur menjadi tanah, maka bolehlah perkuburan itu dibaikpulih iaitu dipagar dengan elok dan ditanam pokok bunga hiasan dengan kawalan yang elok, dan boleh juga diletak tempat duduk untuk tempat berehat-rehat ditepinya.
(3) Baikpulih adalah seperti berikut :
(a) Dibersihkan kawasan perkuburan dan dipagar dengan elok.
(b) Ditanam pokok-pokok bunga yang renek atau rendah, setinggi dua atau tiga kaki sahaja.
(c) Kawasan tanah perkuburan wakaf tidak boleh digali, tidak boleh dibina tandas, longkang atau dibuat tempat membakar sampah di atas kawasan tanah perkuburan itu.
(d) Boleh dibuat jalan pintas di atas perkuburan itu untuk pejalan kaki melintas ke sebelah sana, tanpa digali atau dikorek lebih dari satu kaki. '


'Jawatankuasa Perunding Hukum Syara'(FATWA) telah membincangkan perkara di atas dengan penuh teliti mengikut hukum yang mukatabar didalam Islam dan keputusannya adalah dengan menerima pakai kedua-dua kaedah tersebut'.

a) Kaedah Pertama

Wang Simpanan KWSP adalah wajib dikeluarkan zakat sekiranya cukup haul dan sampai nisab. Sebaik-baiknya zakat itu di bayar daripada wang simpanan tersebut. Jika sukar untuk mengeluarkan wang simpanan itu, maka harus ditangguhkan pembayaran zakat sehinggalah dikeluarkan kelak. Sekiranya melalui beberapa tahun, maka hendaklah dikira mengikut bilangan tahun dan wang yang tersimpan pada masa itu. Walaubagaimanapun, jika zakat dikeluarkan pada setiap tahun dengan wang yang lain dikira sah kerana nilaian wang adalah sama.

b) Kaedah Kedua

a) Bila terima tunggu setahun dan barulah didarab dengan 2.5%

ii) Bila terima terus didarabkan dengan 2.5% dan tidak perlu tunggu setahun;


Mesyuarat Jawatankuasa Fatwa yang bersidang pada hari ini bersetuju dengan Fatwa yang telah diputuskan oleh Muzakarah Fatwa Kebangsaan Bagi Hal Ehwal Agama Islam Malaysia Kali Ke-77 pada 20-21 April 2007 bahawa: Hukum penggunaan ayat-ayat suci Al-Quran dan laungan azan dalam nada dering dan paparan skrin di dalam telefon bimbit adalah harus.
Walau bagaimanapun, pengguna telefon bimbit hendaklah sentiasa menjaga kesucian Al-Quran seperti tidak membiarkan deringan Al-Quran atau laungan azan ketika berada di dalam tandas.


Mesyuarat Jawatankuasa Fatwa yang bersidang pada hari ini bersetuju dengan Fatwa yang telah diputuskan oleh Muzakarah Fatwa Kebangsaan Bagi Hal Ehwal Agama Islam Malaysia Kali Ke-77 pada 20-21 April 2007 bahawa: Pameran jin, hantu dan keranda, pameran alam misteri adalah ditegah oleh Islam kerana ia boleh mendatangkan mudharat kepada akidah umat Islam. Manusia tidak dapat mencapai hakikat sebenar alam misteri jin hantu dan umat Islam tidak perlu dididik dengan perkara-perkara khurafat dan tahyul seumpama ini.


Mesyuarat Jawatankuasa Perunding Hukum Syara' Negeri Selangor telah sebulat suara memutuskan bahawa mengharamkan CD '
Power Dance
' dan kaset SANTANA kerana dalam lagunya '
Put Your Light On
' kerana jelas mengandungi unsur-unsur penghinaan terhadap Islam.

CD tersebut mencampur adukkan azan sembahyang dengan lagu-lagu yang tidak bersesuaian. Manakala kaset SANTANA, lirik lagunya didapati mencampur adukkan kalimah dengan seni kata yang tidak bersesuaian yang jelas menghina agama Islam.


Jawatankuasa Perunding Hukum Syara' (Fatwa) telah membincangkan permasalahan ini dengan penuh teliti mengikut hukum yang muktabar di dalam Islam dan mengambil keputusannya seperti berikut:

"Bahawa seseorang yang berpuasa itu apabila ia berbuka mestilah terbenamnya matahari."


Muzakarah Jawatankuasa Fatwa Negeri Sembilan Bil. 07/2015-1436H yang bersidang pada 30 September 2015 bersamaan 16 Zulhijjah 1436H telah bersetuju memutuskan untuk menerima keputusan Muzakarah Fatwa Kebangsaan Kali Ke-79 berkenaan Hukum Berjabat Tangan Dengan Wanita Ajnabi dengan
sighah
 seperti berikut :

Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Kali Ke-79 yang bersidang pada 6-8 September 2007 telah membincangkan Hukum Berjabat Tangan Dengan Wanita Ajnabi. Muzakarah telah memutuskan bahawa hukum berjabat tangan dengan wanita ajnabi tanpa berlapik adalah
haram.

Status Pewartaan : Tidak Diwartakan


Muzakarah Jawatankuasa Fatwa Negeri Sembilan Bil. 07/2015-1436H yang bersidang pada 30 September 2015 bersamaan 16 Zulhijjah 1436H telah bersetuju memutuskan untuk menerima keputusan Muzakarah Fatwa Kebangsaan Kali Ke-107 berkenaan Hukum Minyak Ikan Yang Diproses Tanpa Dibuang Perut dan Najisnya dengan
sighah
 seperti berikut :

Setelah meneliti fakta-fakta, hujah-hujah dan pandangan yang dikemukakan, Muzakarah menegaskan bahawa kandungan isi perut ikan adalah antara hukum yang tidak disebut secara jelas mengenainya sama ada dalam al-Quran ataupun Sunnah Rasulullah SAW. Ibn Hajar, Ziyad, al-Ramli dan lain-lain telah bersepakat bahawa apa-apa yang ada dalam perut ikan yang kecil sama ada darah atau najis adalah suci dan boleh dimakan serta tidak dianggap najis, bahkan al-Ramli berpendapat, hukum tersebut berlaku juga kepada ikan yang besar.

Sekiranya ia dihukum bersih, syarak menetapkan hukum memakannya bergantung pula pada pandangan pakar perubatan yang dipercayai sama ada ia boleh memudaratkan ataupun tidak. Sekiranya mudarat maka tidak boleh dimakan kerana memberi kesan pada kesihatan, begitulah sebaliknya.

Sehubungan itu, berdasarkan
 masyaqqah
 yang perlu dihadapi untuk memproses ikan dalam kuantiti yang banyak sehingga terlalu sukar untuk dibuang kandungan isi perut ikan satu persatu, dan realiti semasa industri komersial pemprosesan minyak ikan pada masa ini yang perlu mematuhi standard dan piawaian yang ketat bagi memastikan ianya bersih dan selamat digunakan, serta dengan mengambil kira kepentingan, manfaat dan kegunaan minyak ikan kepada kesihatan manusia, dan dengan itu Muzakarah bersetuju memutuskan bahawa minyak ikan yang diproses secara komersial dalam kuantiti yang melibatkan beribu-ribu tan ikan tanpa dibuang perut atau najisnya adalah suci dan halal dimakan.

Status pewartaan : Tidak diwartakan


Ahli-Ahli Jawatankuasa Fatwa telah sebulat suara bersetuju memutuskan beberapa perkara berikut:
a) Menerima pakai keputusan Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia Kali Ke-83 bertarikh 22 hingga 24 Oktober 2008 bahawa:
i. Pengkid, iaitu wanita yang berpenampilan dan mempunyai gerak laku serta naluri seksual seperti lelaki adalah haram di sisi Islam.
ii. Ibu bapa dan masyarakat Islam digesa agar memberi perhatian serius terhadap gejala ini serta menekankan pendidikan dan tunjuk ajar yang sebaik-baiknya kepada anak-anak gadis khususnya dalam aspek berpakaian, perlakuan dan penampilan supaya gejala seumpama ini dapat dielakkan kerana ia adalah berlawanan dengan fitrah dan sunnatullah.
b) Mewartakan keputusan fatwa tersebut dalam Warta Kerajaan Negeri Melaka bagi tujuan penguatkuasaan undang-undang


Mesyuarat Jawatankuasa Fatwa yang bensidang pada hari ini bersetuju dengan Sighah daripada keputusan Muzakarah Jawatankuasa Fatwa Majilis Kebangsaan Bagi Hal Ehwal Ugama Islam Malaysia Kali Ke 75 yang bertarikh pada 12 September 2006.

Keputusan Mesyuarat
Jawatankuasa Fatwa Negeri Terengganu
Kali Keenam Penggal Ketujuh
Bertarikh 8 Zulkaedah 1427
bersamaan 29 November 2006
Usaha-usaha Menghidupkan Semula Al-Arqam Melalui Syarikat Rufaqa" Corporation Sdn. Bhd. (SRC) Dan Rangkaian Syarikat Gabungannya
1. Berdasarkan kajian yang telah dijalankan oleh Jabatan Kemajuan Islam Malaysia (JAKIM), ajaran dan pegangan yang dibawa dan disebarkan oleh ahli jamaah Syarikat Rufaqa" Corporation Sdn.Bhd (SRC)

dan rangkaian syarikat gabungannya mengandungi fahaman-fahaman yang menyamai Kumpulan Al-Arqam yang telah diharamkan. Ahli jamah SRC juga didapati mengamalkan ajaran dan pegangan baru yang telah menyeleweng daripada ajaran Islam. Penyelewengan-penyelewengan tersebut adalah seperti berikut :
a) Kesalahan Yang Bercanggah Dengan Aqidah Ahli Sunnah Wal -Jamaah adalah berdasarkan kepercayaan bahawa -
(i) Haji Ashaari bin Muhammad adalah Sahibul Zaman (Mujaddid), manakala Syeikh Muhammad al-Suhaimi pula sebagai Imam Mahdi.
(ii) Haji Ashaari bin Muhammad mempunyai kelebihan meramal dan mengetahui perkara yang akan berlaku pada masa hadapan. Setiap ramalan tersebut dianggap oleh ahli jamaah SRC sebagai sebahagian daripada jadual Tuhan untuk memberi kemenangan kepada mereka.
(iii) Haji Ashaari bin Muhammad mendapat ilmu secara langsung daripada Syeikh Muhammad al-Suhaimi dan Rasulullah s.a.w berkenaan perkara yang akan berlaku pada masa hadapan.
(iv) Mujaddid atau Sahibul Zaman (Haji Ashaari bin Muhammad) mendapat ilmu terus dari Allah (ilham, ilmu ladduni atau kasyaf) yang meliputi soal agama, dunia, hal ehwal semasa, pemerintahan, bina insan dan lain-lain. Ilham dari Tuhan datang kepadanya seperti air sungai yang mengalir.
(v) Ahli jamaah yang banyak menghayati minda Abuya (Haji Ashaari bin Muhammad) dan dapat pula melaksanakannya adalah orang yang paling kuat hubungan mental dengan Abuya.
(vi) Minda Abuya (Haji Ashaari bin Muhammad) itu sebenarnya wahyu dari Tuhan. Bagaimanapun, wahyu yang diturunkan kepada Abuya adalah 1/46 daripada kenabian.
(vii) Allah hendak mengangkat kembali Islam di akhir zaman dengan menghantar Sahibul Zaman (Haji Ashaari bin Muhammad), Imam Mahdi (Syeikh Muhammad al-Suhaimi) dan Nabi Isa a.s yang telah tersedia oleh Allah untuk melaksanakan jadual Tuhan.
(viii) Minda Abuya (Haji Ashaari bin Muhammad) difahami sebagai intisari Quran dan Hadith dan Abuya adalah orang Tuhan yang berupaya menyampaikan intisari tersebut kepada pengikutnya untuk diamalkan. Dengan itu, tidak perlu lagi merujuk kepada Quran dan Hadith kerana minda sudah lengkap.
(ix) Perjuangan ahli jamaah SRC dibantu dan dilindungi oleh para Rijal Ghaib yang terdiri daripada malaikat, jin Islam dan roh-roh muqaddas (roh suci para ahli jamaah yang telah meninggal dunia).
(x) Bertawassul kepada Abuya (Haji Ashaari bin Muhammad) ketika mengahadap sesuatu kesulitan atau kecemasan, Abuya akan menghantar bantuan samada menggunakan jin Islam atau dengan karamahnya.
(xi) Abuya (Haji Ashaari bin Muhammad) adalah manusia yang hebat. Malahan, lebih hebat daripada kita mempunyai 10 orang ibu dan ayah kerana menurut mereka hubungan dengan ibubapa hanya terbatas di dunia, sedangkan dengan Abuya kekal sehingga ke akhirat.
(xii) Allah akan memberitahu Abuya (Haji Ashaari bin Muhammad) tentang musibah sakit yang dialami oleh ahli jamaah SRC. Sekiranya sakit tersebut tidak tertanggung oleh ahli jamaah, Abuya boleh meminta agar Allah meringankan derita pada kadar yang mampu ditanggung oleh ahli jamaah.
(xiii) Abuya (Haji Ashaari bin Muhammad) mempunyai kelebihan untuk menangguhkan ajal sekiranya ahli jamaah yang sampai ajal itu masih banyak dosa.
(xiv) Abuya (Haji Ashaari bin Muhammad) boleh meminta Allah menggantikan ajal kepada ahli jamaah lain yang telah sempurna iman dan taqwa.
(xv) Sewaktu ahli jamaah sedang nazak, Abuya (Haji Ashaari bin Muhammad) akan hadir dan berada di sebelah kanan kepala dengan mengajar talkin, Dengan itu, syaitan tidak akan menyesatkan ahli jamaah berkenaan.
(xvi) Sewaktu ahli jamaah sedang disoal oleh malaikat di alam kubur, Abuya (Haji Ashaari bin Muhammad) akan datang menemani dan menjawab soalan malaikat bagi pihak ahli jamaah. Dengan itu, ahli jamaah berkenaan terlepas seksaan kubur.
(xvii) Sewaktu di padang mahsyar, Abuya (Haji Ashaari bin Muhammad) menunggu-nunggu untuk memberikan syafaat kepada para pengikutnya.
b) Kesalahan Yang Bercanggah Dengan Syariah Islamiyyah adalah berdasarkan kepada kepercayaan bahawa : -
(i) Ibadat sembahyang Jumaat pada mereka adalah tidak wajib kerana kerajaan yang ada sekarang bukan kerajaan Imam Mahdi. Apabila Imam Mahdi muncul dan membentuk kerajaan barulah ibadat sembahyang Jumaat menjadi wajib.
(ii) Sahibul Zaman (Haji Ashaari bin Muhammad) tidak memerlukan kitab dalam proses pengajaran dan pembelajaran kerana ilmunya datang terus dari Allah dalam bentuk ilham.
(iii) Orang yang berjuang dengan mempunyai minda Abuya (Haji Ashaari bin Muhammad) adalah lebih tinggi pahala dan darjatnya jika dibandingkan dengan mereka yang tidak mempunyai minda Abuya dalam perjuangan.
(iv) Seorang ahli ibadah ("Abid) hanya mampu menjadi hamba biasa kerana tidak mempunyai minda setaraf dengan wahyu dan tidak boleh menjadi khalifah.
(v) Quran yang ada sekarang hanya tinggal mashaf dan lafaz sahaja. Roh Quran telah ditarik balik oleh Tuhan dan hanya diberikan kepada mujaddid (Haji Ashaari bin Muhammad).
(vi) Sembahyang sehari semalaman hanya tiga waktu sahaja iaitu Subuh, sembahyang jamak Zohor dan Asar serta jamak Mahgrib dan Isyak.
(vii) Segala amalan baik di dunia tidak dapat menandingi amalan pengikut Abuya (Haji Ashaari bin Muhammad) walaupun seseorang itu sembahyang, berpuasa dan berpuluh kali menunaikan ibadat haji.
(viii) Duduk semajlis dengan Abuya (Haji Ashaari bin Muhammad) pahalanya lebih tinggi daripada mengerjakan sembahyang selama 40 tahun atau sembahyang tahjud sepanjang hayat.
(ix) Beramal dengan Aurad Muhammadiah sebagai satu cara untuk menjaga hubungan hati atau rohani dengan Abuya (Haji Ashaari bin Muhammad). Dengan mengamalkan Aurad Muhammadiah, ahli jamaah akan sentiasa dipantau dan dibimbing secara rohaniah oleh Abuya.
(x) Amalan Aurad Muhammadiah akan terbatal sekiranya ahli jamaah melakukan dosa besar, tidak mengamalkannya tujuh hari berturut-turut, tidak taat dan yakin serta mengaibkan Abuya (Haji Ashaari bin Muhammad).
(xi) Mengamalkan zikir agung (????? ?????? ) yang terkandung di dalamnya unsur tasawwul, menyeru roh orang yang telah mati serta mendakwa al-Syeikh Muhammad bin Abdullah al-Suhaimi sebagai Imam Mahdi.
c) Kesalahan Yang Bercanggah Dengan Akhlak Dan Etika Bermasyarakat adalah berdasarkan kepada kepercayaan bahawa :-
(i) Ulama yang ada sekarang adalah ulama kitab atau ulama hafalan yang bergantung kepada kitab dan hafalan untuk mengajar. Manakala Sahibul Zaman pula, ilmunya datang terus dari Tuhan.
(ii) Orang yang menuntut ilmu agama sehingga ke peringkat Ph.D adalah tidak bermanafaat kerana ilmu yang dituntut itu bersumberkan kitab lama dan ketinggalan zaman.
(iii) Ilmu para ulama sekarang dengan mendakwa ilmu mereka tidak setanding dengan ilmu orang Tuhan (Haji Ashaari bin Muhammad).
(iv) Allah melarang ulama yang berwatak Nabi berjuang melainkan setelah munculnya mujaddid yang berwatak Rasul.
2. Berdasarkan kepada penyelewengan tersebut, Jawatankuasa Fatwa Negeri Terengganu telah bersetuju memutuskan bahawa ajaran, pegangan dan fahaman yang dibawa dan dipegang oleh ahli jamaah Syarikat Rufaqa" Corporation Sdn. Bhd (SRC) dan rangkaian syarikat gabungannya adalah menyeleweng daripada ajaran Islam.
3. Oleh yang demikian, Jawatankuasa Fatwa Negeri Terengganu mengambil keputusan bahawa :
(i) mana-mana orang Islam secara individu atau berkumpulan melalui pertubuhan, persatuan atau syarikat yang menjadi ahli jamaah atau pengikut Syarikat Rufaqa" Corporation Sdn. Bhd. (SRC) dan rangkaian syarikat gabungannya adalah mengamalkan ajaran, pegangan dan fahaman yang menyeleweng daripada ajaran Islam;
(ii) mana-mana orang Islam secara individu atau berkumpulan melalui pertubuhan, persatuan atau syarikat yang menjadi ahli jamaah atau pengikut Syarikat Rufaqa" Corporation Sdn. Bhd. (SRC) dan rangkaian syarikat gabungannya dengan berselindung di sebalik apa-apa aktiviti ekonomi, perniagaan, pendidikan, kesenian, perubatan, pembinaan, pertanian, perladangan, telekomunikasi, atau apa-apa aktiviti lain yang berhubungkait dengan SRC dan apa-apa ajaran yang mempunyai unsu-unsur persamaan dengan ajaran, pegangan dan fahaman kumpulan al-Arqam, adalah mengamalkan ajaran, pegangan dan fahaman yang menyeleweng daripada ajaran Islam ;
(iii) mana-mana orang Islam secara individu atau berkumpulan melalui pertubuhan, persatuan, atau syarikat yang cuba menghidupkan kembali ajaran dan fahaman Kumpulan al-Arqam sama ada melalui Syarikat Rufaqa" Corporation Sdn.Bhd. (SRC), rangkaian syarikat gabungannya atau mana-mana pertubuhan, persatuan, atau syarikat yang mempunyai unsur-unsur persamaan dengan ajaran, pegangan dan fahaman Kumpulan al-Arqam adalah mengamalkan ajaran, pegangan fahaman yang menyeleweng daripada ajaran Islam;
(iv) mana-mana orang Islam secara individu atau berkumpulan melalui pertubuhan, persatuan, atau syarikat yang mengamalkan ajaran, pegangan dan fahaman yang disebut di dalam subperenggan 3(i), (ii) dan (iii) adalah mengamalkan ajaran, pegangan dan fahaman yang bertentangan dengan akidah Ahli Sunnah Wal Jamaah;
(v) apa-apa variasi, versi, bentuk, atau cabang mana-mana ajaran, pegangan atau fahaman Kumpulan al-Arqam dan ajaran, pegangan, atau fahaman ahli jamaah SRC atau apa-apa ajaran, pegangan atau fahaman kumpulan baru yang mempunyai persamaan dengan unsur-unsur ajaran, pegangan dan fahaman Kumpulan al-Arqam dan ahli jamaah SRC adalah bertentangan dengan akidah Ahli Sunnah Wal Jamaah dan menyeleweng daripada ajaran Islam; atau
(vi) apa-apa jua bahan publisiti yang menonjolkan atau menghidupkan ajaran Kumpulan al-Arqam dan ajaran, pegangan, atau fahaman ahli jamaah SRC atau apa-apa ajaran, pegangan atau fahaman kumpulan baru yang mempunyai persamaan dengan unsur-unsur ajaran, pegangan dan fahaman Kumpulan al-Arqam dan ahli jamaah SRC dalam apa jua bentuk penerbitan dan cetakan adalah diharamkan.


Mesyuarat Jawatankuasa Perunding Hukum Syara' (Fatwa) Negeri Selangor yang bersidang pada 16 April 2002 telah sebulat suara memutuskan bahawa masjid tersebut adalah wakaf oleh Almarhum Sultan Alaeddin Sulaiman Shah. Menurut Enakmen Pentadbiran Agama Islam Negeri Selangor 1989, Pentadbir harta wakaf adalah Majlis Agama Islam Selangor. Sesuatu harta yang diwakafkan itu telah menjadi milik Allah secara mutlak, maka ia tidak boleh dilakukan kepadanya secara transaksi.

Oleh yang demikian, 'Akta Benda Purba' dalam hal ini tidak terpakai. Adalah menjadi tanggungjawab Ahli Jawatankuasa Masjid untuk mengekalkan struktur asal atau diubahsuai dengan tujuan bagi keselesaan jemaah serta dapat dimanfaatkan sepertimana yang diharapkan oleh Almarhum Sultan Alaeddin Sulaiman Shah.


ENAKMEN PENTADBIRAN AGAMA ISLAM

(NEGERI SEMBILAN) 2003

[
Enakmen No.10/2003
]

PEMBERITAHUAN FATWA

AJARAN TAPEDIRI 65 ATAU BA THA MIM 114

P
ADA
 menjalankan kuasa yang diberikan oleh seksyen 49 Enakmen Pentadbiran Agama Islam (Negeri Sembilan) 2003 [
Enakmen No. 10/2003
], Jawatankuasa Fatwa dengan perkenan Yang di-Pertuan Besar dan dengan persetujuan Yang Teramat Mulia Undang Yang Empat dan Tengku Besar Tampin, mengeluarkan
Fatwa
 seperti yang berikut:

Ajaran TAPEDIRI 65 atau BA THA MIM 114 merupakan ajaran sesat dan menyeleweng yang boleh membawa kepada kerosakan akidah orang Islam. Mana-mana orang Islam yang terlibat hendaklah segera meninggalkan ajaran tersebut dan bertaubat.

Ciri-ciri penyelewengan ajaran TAPEDIRI 65 atau BA THA MIM 114 adalah seperti yang berikut:

penggunaan “jurus dan pukul tidak kena” dalam aktiviti persilatan mengandungi perkara-perkara meragukan dan unsur-unsur kebatinan yang bercanggah dengan ajaran agama Islam serta mempunyai persamaan dengan kumpulan Nasrul Haq yang sudah difatwakan sesat;

perbuatan “Topup” bagi memberikan kembali semangat adalah khurafat;

perbuatan mewajibkan ahli beramal sebagai syarat kemasukan ke dalam kumpulan adalah menyalahi konsep ikhlas dalam Islam kerana perbuatan tersebut akan menjadikan pengikutnya melakukan sesuatu amalan bukan kerana Allah S.W.T.;

konsep dakwah melalui unsur-unsur kebatinan dalam persilatan boleh mengundang kerosakan yang lebih besar kepada akidah orang Islam;

beberapa buku yang digunakan oleh kumpulan ajaran ini didapati mengandungi banyak kesalahan seperti kesalahan ayat al-Quran pada muka surat tertentu, wujud perkataan-perkataan yang tidak diketahui maksud sebenar, kesilapan tatabahasa, penggunaan terjemahan ayat al-Quran yang salah dan tidak mengikut kaedah (menggunakan huruf roman), penggunaan hadith palsu serta terdapat kalimah yang digunakan tidak dapat difahami.

3.         Bahawa orang-orang Islam adalah dilarang ―

mengamalkan apa-apa variasi, versi, bentuk atau cabang mana-mana ajaran tersebut termasuklah apa-apa pegangan, ideologi, atau amalan yang tidak diakui dan bertentangan dengan syariat Islam; atau

memiliki, menyimpan, mencetak, menjual atau mengedarkan apa-apa filem, rakaman audio, buku-buku, risalah-risalah atau apa-apa terbitan atau apa-apa dokumen yang boleh mengaitkan dengan ajaran TAPEDIRI 65 atau BA THA MIM 114.

4.         Mana-mana orang Islam yang telah berbai’ah atau mengamalkan fahaman atau ajaran Tapediri 65 atau BA  THA  MIM 14 adalah disifatkan bercanggah dengan ajaran agama Islam yang sebenar dan hendaklah segera bertaubat serta memohon keampunan kepada Allah S.W.T.

Dibuat 01 Oktober 2020

[JMKNNS.BPK.100-32/1: PUNS 100/2/4 Jld.2]

Dato’ Hj. Mohd YUSOF bin Hj. Ahmad

Mufti Kerajaan Negeri

Negeri Sembilan


"Bahawa majlis-majlis yang bercanggah dengan ajaran Islam tidak perlu dibacakan doa".


Mesyuarat Jawatankuasa Fatwa Majlis Agama Islam Negeri Kedah telah membincangkan persoalan sah wudhuk jika terdapat najis mughollazoh pada anggota orang yang berwudhuk. Mesyuarat berpendapat bahawa sah wudhuk biarpun belum bersih daripada najis mughollazoh jika najis itu tidak ada pada anggota wudhuk.


Ahli-Ahli Jawatankuasa Fatwa telah sebulat suara bersetuju memutuskan perkara-perkara berikut:
a) Menetapkan bahawa kaedah pengiraan nisab zakat harta yang bersandarkan kepada timbangan emas bagi tahun semasa di negeri Melaka adalah berdasarkan kepada purata nisab tahunan mengikut takwim
miladi
 (tahun sebelumnya) seperti berikut :
Langkah 1 : Tentukan kadar nisab bulanan mengikut takwim miladi (tahun sebelumnya) seperti berikut:
(Jumlah Harga Emas Bulanan x Nisab Emas) ÷ Bilangan Hari Niaga = Kadar Nisab Bulanan (Tahun Sebelumnya)

Langkah 2 : Tentukan purata nisab tahunan mengikut takwim miladi (tahun sebelumnya) untuk mendapatkan kadar nisab tahun semasa seperti berikut :

Jumlah Nisab Bulanan (Tahun Sebelumnya) ÷ 12 = Kadar Nisab Tahun Semasa


Jawatankuasa Fatwa Negeri Terengganu yang bersidang pada hari ini setelah meneliti dan membincangkan kertas Muzakarah Jawatankuasa Fatwa Majlis Kebangsaan bagi Hal Ehwal Agama Islam Malaysia bertajuk Fatwa terhadap golongan anti hadis, maka berdasrkan fakta-fakta yang dikemukakan, jawatankuasa dengan sebulat suara memutuskan bahawa :-
1. Buku bertajuk :-
i) 'Hadis satu penilaian semula' dan 'hadis jawapan kepada pengkriktik' yang kedua-duanya ditulis oleh Kasim Ahmad ;
ii) 'Pendedahan kebenaran adalahdari tuhanmu-hadis didalam Al-Quran' yang ditulis oleh Idris Abdul Rahman.
iii) 'Bacaan' yang ditulis oleh Osman Ali, dan
iv) 'The Computer Speaks - God"s Message To Tha World', yang ditulis oleh Dr. Rashad Khalifah ; dan
2. Risalah 'Iqra"' terbitan Jamaah Al-Quran Malaysia ;
Adalah mengandungi ajaran-ajaran dan fahaman-fahaman yang bertentangan dengan aqidah, syariat dan akhlak Islam. Ajaran-ajaran dan fahaman-fahaman yang terkandung dalam buku-buku tersebut, antara lain - menolak hadis sahih ( iaitu hadis yang disahkan bersumber daripada Rasulallah s.a.w ) sebagai sumber aqidah dan perundangan Islam, menghina kedudukan Rasulallah s.a.w dan menghina Al-Quran dengan mempertikaikan kesahihan serta memesongkan pengertian sebenar ayat-ayat Al-Quran tersebut.
Bahawa orang dan kumpulan orang yang berpegang kepada ajaran-ajaran dan fahaman-fahaman yang terkandung dalam buku-buku dan risalah yang disebut terdahulu adalah orang atau kumpulan orang yang sesat dan bertentangan dengan aqidah, syariat dan akhlak Islam.
Oleh yang demikian :
(1) Mana-mana orang atau kumpulan orang yang berpegang kepada ajaran-ajaran dan fahaman-fahaman yang terkandung dalam buku 'hadis satu penilaian semula' , 'hadis jawapan kepada pengkritik', 'pendedahan kebenaran adalah dari tuhanmu-hadis didalam al-quran', 'bacaan' , 'The computer speaks-god"s message to the world' atau risalah Iqra" adalah murtad.
(2) Mana-mana orang Islam adalah dilarang :
a) Untuk mengajar, mempelajari, mengamalkan, berpegang kepada atau menyebarkan ajaran-ajaran dan fahaman-fahaman yang terkandung dalam buku 'hadis satu penialaian semula' , 'hadis jawapan kepada pengkritik', 'pendedahan kebenaran adalah dari tuhanmu-hadis didalam al-qurana" , 'bacaan', 'The computer speaks-god"s message to the world' atau risalah Iqra" ;
b) Untuk mencetak, menerbit, memiliki , membiarkan , menyebarkan , atau mengedarkan buku 'hadis satu penilaian semula' , 'hadis jawapan kepada pengkritik', 'pendedahan kebenaran adalah dari tuhanmu-hadis didalam al-quran', 'bacaan' , 'The computer speaks-god"s message to the world' atau risalah Iqra" atau mana-mana bahagiannya termasuk :
(i) Apa-apa bentuk , versi . atau variasinya ;
(ii) Apa-apa terjemahan dalam apa-apa bahasa ;
(iii) Apa-apa bahan publisiti yang bertujuan memberikan publisiti kepada mana-mana buku itu ;
Pada atau atas apa-apa bahan, sama ada bahan cetak atau elektronik atau selainya atau melalui apa-apa media ; atau
c) Untuk menjadi anggota atau pemimpin mana-mana kumpulan yang tersebut dalam perenggan (1) atau membantu dalam menghidupkan atau mengembangkan kumpulan sedemikian.


Mesyuarat Jawatankuasa Perunding Hukum Syara' (Fatwa) yang bersidang pada 18 Oktober 1986 telah membincangkan mengenai Bayaran Imbuhan Kepada Pegawai-Pegawai Masjid. Mesyuarat telah membuat keputusan seperti berikut :

1. Jika imbuhan yang hendak dibayar kepada pegawai-pegawai masjid yang bersara itu diambil dari harta wakaf masjid, maka hukumnya tidak harus sama sekali dengan apa cara sekalipun, samada imbuhan yang diberi tiap-tiap bulan atau sekali bayaran sahaja.

2. Jika imbuhan itu bukan dari harta wakaf masjid (derma orang ramai) maka tidak boleh juga diberi kepada mereka, melainkan dengan syarat mendapat persetujuan lebih dahulu dari semua ahli-ahli qariah masjid dengan melalui mesyuarat agong atau dengan apa-apa cara sahaja.

Adapun jika imbuhan yang hendak diberi kepada mereka merupakan pemberian sekali bayaran sahaja sebagai mengenang jasa-jasa mereka, maka hendaklah diberi dengan persetujuan dari mesyuarat ahli-ahli jawatankuasa masjid sahaja.


Mesyuarat Jawatankuasa Fatwa Negeri Melaka Bil. 2/2009 yang bersidang pada 2 April 2009 telah membincangkan Kadar Pengiraan Dan Penentuan Nilai Fidyah Bagi Negeri Melaka. Mesyuarat telah membuat keputusan seperti berikut :
a) Menetapkan bahawa kaedah pengiraan fidyah puasa di Negeri Melaka adalah berdasarkan formula berikut :
Bilangan Hari Puasa Yang Ditinggalkan x Jumlah Pertambahan Bilangan Tahun x Nilai Fidyah Semasa = Jumlah Fidyah Puasa Perlu Dibayar
b) Menetapkan bahawa nilai fidyah semasa di Negeri Melaka adalah bersamaan dengan kadar 1/4 daripada harga zakat fitrah tahun semasa bagi negeri Melaka.


Mesyuarat Jawatankuasa Perunding Hukum Syara' Negeri Selangor kali ke 1/2002 yang diadakan pada 19 Februari 2002 telah sebulat suara membuat keputusan bahawa;

Boleh/harus
membina binaan bangunan tempat berteduh/rehat kepada para penziarah kubur dan stor kecil bagi menyimpan peralatan menggali kubur di tanah wakaf perkuburan dengan syarat di tempat-tempat yang bersesuaian malah tidak menjadi gangguan kepada kubur-kubur lain yang ada di tanah perkuburan serta pembinaan tersebut hanyalah untuk kegunaan dengan perkara-perkara yang berkaitan dengan kubur sahaja.


Setelah meneliti dan mengkaji permasalahan berkaitan wakaf dan pewakafan tanah untuk kemaslahatan masjid, tanah perkuburan dan sebagainya, mesyuarat bersetuju tidak boleh ditarik balik samada pewakaf itu sendiri ataupun pewarisnya.
Mesyuarat juga berpendapat bahawa pemilikan apabila diwakafkan kepada masjid atau tanah perkuburan, ianya berfaedah menjadi hak Allah secara langsung dan tidak boleh ditarik balik.


Mesyuarat Jawatankuasa Fatwa yang bersidang pada hari ini membuat keputusan bahawa: Bersetuju dengan perlaksanaan Skim Wakaf Tunai Terengganu dan seterusnya mengesyorkan :
i.	Supaya syarat minimum RM 10.00 tidak dikenakan. Ini bermakna mana-mana orang boleh menyumbang seberapa banyak wang untuk disumbangkan kepada Majlis untuk membeli Harta Wakaf.
ii.	Penyertaan wang berjumlah RM 10.00 dan ke bawah darinya dalam Skim ini tidak perlu dikeluarkan sijil.
iii.	Sighah lafaz dipinda kepada lafaz : Saya mewakilkan kepada MAIDAM untuk mewakafkan mana-mana harta kekal melalui cek/BankDraf/Wang Pos/Tunai di atas nama Skim Wakaf Tunai Terengganu sebanyak RM .................... untuk diri saya/ Almarhum/ Almarhumah/.......................................... demi kebajikan dan kepentingan Agama Islam dan umatnya kerana Allah (s.w.t) selama-lamanya.


Mesyuarat Jawatankuasa Perunding Hukum Syara' (Fatwa) yang bersidang pada 24 Januari 1987 telah membincangkan mengenai Bantuan Asnaf Fisabilillah Kepada Pejuang Dan Pelarian Afghanistan. Mesyuarat memutuskan bahawa Asnaf Fisabilillah boleh diberikan kepada pejuang dan pelarian Afghanistan.


Setelah dilihat dan dikaji permasalahan yang dikemukakan itu, majlis Fatwa mengambil keputusan bahawa jika pihak koperasi mempunyai harta tetap (yang tidak diperniagakan) dan tidak berniat untuk dijual maka ia tidak wajib dikenakan zakat, tetapi sekiranya harta tersebut mengeluarkan hasil dan cukup nisab dan haulnya maka ia wajib dikeluarkan zakat.


Jawatankuasa ini berpendapat penjualan adalah sah, tentang dosa terpulanglah kepadanya dengan Allah Taala oleh kerana ada
interest
 hukumnya riba.
Mengenai pembelian kedua hukumnya sah dan jika ada
interest
 hukumnya juga riba.
* Jawatankuasa ini berpendapat jualbeli dengan pinjaman bank adalah sah, adapun bermuamalah dengan riba hukumnya haram. (19/06/1992 - huraian)


Jawatankuasa Perunding Hukum Syara' (Fatwa) Negeri Selangor yang bersidang pada 15 November 2001 telah memberi pandangan bahawa;

Seksyen 292 Kanun Keseksaan dan Seksyen 7 Akta Mesin Cetak dipertingkatkan penguatkuasaannya. Ini berikutan terdapatnya bahan penerbitan berunsur lucah telah dijual secara berleluasa.


Mesyuarat Jawatankuasa Fatwa Negeri Melaka bil. 1/2014 yang bersidang pada 26 Rabiul Akhir 1435H / 26 Februari 2014M telah membincangkan mengenai
Permohonan Fatwa Mengenai Cadangan Pembayaran Zakat Menggunakan Mana-Mana Kad Kredit Islamik.
 Mesyuarat bersetuju memutuskan seperti berikut:

(1)         Hukum pembayaran zakat menggunakan mana-mana kad kredit yang berlandaskan syariah berasaskan konsep
Bai’ ‘Inah, Wadi’ah, Tawarruq,

Ujrah
atau
 Qardh
atau kombinasi mana-mana konsep tersebut adalah harus; dan

(2)         apa jua kos yang terlibat dalam urusan tersebut termasuk pembangunan sistem, penyediaan perkhidmatan, penyelenggaraan, caj transaksi dan sebagainya hendaklah ditanggung oleh Pusat Zakat Melaka dan bukan pihak pembayar zakat.


Muzakarah Jawatankuasa Fatwa Negeri Sembilan Bil. 06/2016-1437H yang bersidang pada 28 Julai 2016 bersamaan 23 Syawal 1437H telah bersetuju memutuskan untuk menerima keputusan Muzakarah Fatwa Kebangsaan Kali Ke- 72 berkenaan Hukum Sistem Jualan Langsung (MLM) Menurut Islam dengan sighah seperti berikut :

i.    Muzakarah telah memutuskan bahawa konsep, struktur dan undang-undang perniagaan Multi Level Marketing (MLM) yang diluluskan Kerajaan adalah harus dan tidak bercanggah dengan konsep perniagaan Islam.

ii.   Sekiranya terdapat unsur-unsur Skim Piramid yang mengandungi unsur-unsur penindasan dan penipuan dalam sistem jualan MLM maka hukumnya adalah haram.

iii.  Mana-mana orang yang ingin terlibat dengan perniagaan MLM ini hendaklah merujuk kepada Garis Panduan Jualan Langsung Secara Pemasaran Berbilang Tingkat (Multi Level Marketing) Menurut Syariah. (Garis Panduan Jabatan Kemajuan Islam Malaysia Bilangan 1/2013).


Muzakarah Jawatankuasa Fatwa Negeri Sembilan Bil. 07/2016-1437H yang bersidang pada 25 Ogos 2016 bersamaan 22 Zulkaedah 1437H telah bersetuju memutuskan untuk menerima keputusan Muzakarah Fatwa Kebangsaan Kali Ke-64 berkenaan Hukum Peraduan SMS Dan Menyertainya Menurut Pandangan Islam dengan sighahseperti berikut :

Muzakarah memutuskan bahawa peraduan kuiz melalui sistem pesanan ringkas (SMS) yang mengandungi unsur-unsur eksploitasi, kesamaran (tidak jelas), pertaruhan dan nasib adalah tergolong dalam pengertian judi.

Mana-mana orang yang ingin terlibat dengan peraduan kuiz melalui sistem pesanan ringkas (SMS) hendaklah merujuk kepada Garis Panduan Peraduan Berasaskan Hadiah (Garis Panduan Jabatan Kemajuan Islam Malaysia Bilangan 5 tahun 2013).

Hujah dan dalil:

Aspek/sudut pengharaman:

Bayaran bil telefon atau talian untuk memasuki pertandingan dari segi syarak hukumnya adalah haram jika syarikat yang menaja wang dan menyediakan peraduan menunggu wang yang datangnya daripada caj bayaran telefon.

Peserta yang menggunakan talian telefon untuk menyertainya membayar setiap minit dengan bayaran yang lebih dari caj bayaran biasa.

Peserta yang berharap hanya membayar dengan bayaran biasa/sedikit tetapi mendapat keuntungan yang banyak adalah haram.

Syarikat telah mengambil wang manusia lain secara batil kerana pertandingan atau yang seumpamanya ini berjaya mengumpulkan berlipat kali ganda hasil kadar bayaran daripada peserta.

Lajnah Tahrir al-Taqwa bil Mauqi’ (لجنة تحرير الفتوى بالموقع)meletakkan beberapa syarat yang wajib dihindari supaya sesuatu peraduan itu tiada unsur judi:

Tidak berlaku persetujuan antara penganjur dengan mana-mana syarikat komunikasi; sebagai satu cara mereka untuk mendapat untung.

Peraduan itu tidak mengenakan bayaran untuk disertai sama ada bayaran itu dengan cara tertentu atau melalui penambahan kos perbualan jika peraduan itu diadakan melalui telefon.

Peraduan itu mestilah pada perkara yang berfaedah sebaliknya bukan pada bentuk soalan berkenaan filem dan seumpamanya.

Peraduan itu tidak bertujuan untuk mengambil harta orang ramai yang menyertainya kerana berharap kepada hadiah yang lumayan seterusnya membawa kepada pembaziran wang atau harta.

Status Pewartaan : Tidak Diwartakan


Mesyuarat Jawatankuasa Fatwa yang bersidang pada hari ini bersetuju dengan Fatwa yang telah diputuskan oleh Muzakarah Fatwa Kebangsaan Bagi Hal Ehwal Agama Islam Malaysia Kali Ke-77 pada 20-21 April 2007 bahawa: Pameran jin, hantu dan keranda, pameran alam misteri adalah ditegah oleh Islam kerana ia boleh mendatangkan mudharat kepada akidah umat Islam. Manusia tidak dapat mencapai hakikat sebenar alam misteri jin hantu dan umat Islam tidak perlu dididik dengan perkara-perkara khurafat dan tahyul seumpama ini.


"Adalah boleh diruntuhkan masjid yang lama itu kerana menggantikan masjid yang baru dengan syarat seperti berikut di bawah ini:

1. Adalah diutamakan supaya pembinaan masjid baru di tempatkan di tapak yang asal (masjid yang lama) untuk menjaga kehormatan tapak masjid itu. Jika sekiranya pembinaan masjid baru itu di tapak yang lain, tapak lama hendaklah dipagar supaya terjamin kehormatan dan kebersihannya.

2. Mengenai masjid lama jika diruntuhkan maka bahan-bahan masjid (kayu dan lain-lainnya) hendaklah digunakan (diwakafkan) ke masjid atau surau-surau yang lain."


Muzakarah Jawatankuasa Fatwa Negeri Sembilan Bil. 07/2016-1437H yang bersidang pada 25 Ogos 2016 bersamaan 22 Zulkaedah 1437H telah bersetuju memutuskan untuk menerima keputusan Muzakarah Fatwa Kebangsaan Kali Ke-24 berkenaan Hukum Penulisan Ayat-Ayat al-Quran Dengan Huruf Roman Atau Latin dengan sighah

seperti berikut :

Setiap Orang Islam wajib mempelajari al-Quran dalam Bahasa Arab Rasm Uthmani.

Haram ditulis atau digunakan mana-mana bahagian daripada ayat al-Quran dengan tulisan yang bukan huruf Arab atau bukan tulisan al-Quran kecuali: Penulisan akademik (petikan/phrasa) yang menggunakan tanda transliterasi al-Quran yang betul serta mengikut kaedah yang standard.

Untuk tujuan menarik orang membaca al-Quran dan tujuan pembelajaran (القران) dalam jangkamasa sementara. Teks/nas al-Quran hendaklah dilampirkan.

Haram menerbit dan menjual tafsir dan terjemahan al-Quran tanpa disertakan teks asal.

Status pewartaan : Proses Warta


Pengertian Sunnah ialah Sunnah Rasulullah s.a.w., pengertian Jemaah ialah kumpulan Sahabat dan Tabien yang bersepakat di atas kebenaran yang nyata dari Kitab Allah dan Sunnah Rasulullah s.a.w.
Pengertian Ahli Sunnah Wal Jamaah ialah kumpulan orang Islam yang berpegang kepada al-Quran, al-Sunnah dan pendapat para Sahabat yang bersepakat di atas kebenaran yang nyata dari Kitab Allah dan Sunnah Rasulullah s.a.w.
Mazhab-mazhab Fekah ialah aliran hukum Syarak yang sah didasarkan di atas tafsiran tertentu terhadap nas-nas Syarak oleh ulama Mujtahidin mengikut kaedah Istinbat yang muktabar. Majlis tidak terikat kepada mana-mana satu mazhab tertentu. Di dalam Mazhab mana pun yang jelas dan nyata pendapat mereka itu dari kitab Allah atau Sunnah Rasulnya atau Jemaah Sahabat Rasulullah s.a.w. maka Majlis sedia menerima dan beramal dengannya. Adapun Mazhab-mazhab seperti Hanafi, Maliki, Syafie dan Hanbali pada pandangan rasmi Majlis adalah terhitung di dalam Mazhab-mazhab yang muktabar yang tergolong di dalam istilah Ahli Sunnah Wal Jemaah. Majlis Agama Islam Perlis memang berpandukan kepada Mazhab itu dan mengambil pendapat-pendapat mereka yang ada alasan daripada Al-Quran, As-Sunnah dan Jemaah Sahabat Rasulullah s.a.w. Pengertian ini berdasarkan kepada Al-Quran dan As-Sunnah


Jawatankuasa berpendapat tapak asal yang dikosongkan itu hendaklah dipelihara dan dihormati sebagai tapak masjid kerana ia tetap dihukumkan masjid.


Mesyuarat Jawatankuasa Perunding Hukum Syara'(FATWA) Negeri Selangor yang diadakan pada 19 Februari 2002 telah sebulat suara membuat keputusan bahawa
harus/boleh membayar zakat melalui kad kredit/kad Bank Islam dengan syarat disertai niat yang ikhlas.

a) Bagi pembayaran zakat melalui kad kredit, pembayar hendaklah berniat mewakilkan pihak bank sebagai wakilnya bagi membayar zakatnya secara tunai kepada amil. Lafaz niatnya iaitu 'ini zakat wajib keatas diriku pada tahun ini berjumlah...


Muzakarah Jawatankuasa Fatwa Negeri Sembilan Bil. 08/2016-1437H yang bersidang pada 28 September 2016 bersamaan 26 Zulhijjah 1437H telah bersetuju menerima keputusan Muzakarah Fatwa Kebangsaan dan memutuskan bahawa orang bukan Islam adalah tidak dibenarkan dilantik sebagai Peguam Syarie berpandukan kepada nas al-Quran dan al-Sunnah serta kaedah-kaedah
Fiqhiyyah
 dan peruntukan undang-undang berikut:

1. Tiada dalil yang jelas daripada al-Quran dan al-Sunnah yang menerangkan larangan atau kebenaran pelantikan orang bukan Islam sebagai peguam Syarie. Walau bagaimanapun terdapat dalil-dalil umum mengenai perkara tersebut dalam al-Quran, hadith dan pandangan ulama muktabar seperti berikut:

 (a) Firman Allah s.w.t:

لَا يَتَّخِذِ الْمُؤْمِنُونَ الْكَافِرِينَ أَوْلِيَاءَ مِنْ دُونِ الْمُؤْمِنِينَ

Maksudnya : Janganlah orang yang beriman mengambil orang kafir menjadi pemimpin/teman rapat dengan meninggalkan orang yang beriman. Surah Ali-Imran (3):28.

(b) Hadith Nabi s.a.w:

 عن أزهر بن راشد عن أنس بن مالك قال قال رسول الله صلى الله عليه وسلم لا تستضيئوا بنار المشركين

Maksudnya: “Daripada Azhar bin Rasyid yang meriwayatkan daripada Anas Bin Malik, beliau berkata, Rasulullah s.a.w bersabda,“Janganlah kamu meminta disinari dengan cahaya musyrik.”(Diriwayatkan oleh al-Nasa’ie).

Menurut Imam al-Suyuti, hadith ini menjelaskan bahawa seseorang Islam itu tidak seharusnya meminta bantuan atau perlindungan daripada orang musyrik. Seandainya kita meminta pandangan daripada mereka, kita seolah-olah telah menjadikan pendapat mereka sebagai penyuluh apabila kita dalam keadaan kekeliruan.

2. Kaedah-kaedah
Fiqhiyyah

a.
سد الذ ريعة
 : Kaedah ini merujuk kepada perlunya menutup pintu-pintu yang boleh membawa kemudaratan. Sekiranya orang bukan Islam dibenarkan untuk dilantik sebagai Peguam Syarie, ia memberi ruang kepada orang-orang bukan Islam untuk menguruskan hal ehwal orang Islam terutama sekali isu-isu syarak. Keadaan ini boleh menimbulkan kecelaruan dan memberi gambaran kelemahan orang Islam.

b.
إذا تعارض المانع والمقتضى قدم المانع
 : Apabila bertentangan antara dalil-dalil yang menegah dengan dalil-dalil yang mengkehendaki hendaklah diutamakan perkara yang menegah. Larangan melantik orang bukan Islam sebagai Peguam Syarie perlu diutamakan, walaupun kemungkinan ia mempunyai kebaikan dari satu segi, tetapi keburukannya perlu diambil kira dan diberi perhatian.

c.
المصلحة العامة تقدم على المصلحة الخاصة
 : Kaedah ini bermaksud maslahah (kebaikan) am perlu didahulukan dari maslahah khas. Maslahah am atau umum merujuk kepada maslahah umat Islam di Malaysia secara keseluruhannya. Manakala maslahah khas merujuk kepada kebaikan yang mungkin diperolehi oleh orang tertentu. Dalam situasi hari ini, maslahah orang awam (umat Islam) perlu diutamakan.

d.
تصرف الإمام على الرعية منوط بالمصلحة
 : Kaedah ini bermaksud tindakan yang dijalankan oleh pemerintah terhadap rakyat bergantung kepada maslahah. Dalam konteks ini, pemerintah berhak membuat keputusan berpandukan kepada kemaslahatan rakyat dengan berlandaskan kepada syariat Islam.

e. Berdasarkan peruntukan undang-undang yang sedang berkuatkuasa, sekiranya seorang bukan Islam dibenarkan untuk beramal sebagai Peguam Syarie dan didapati tidak mematuhi etika sebagai Peguam Syarie atau apa-apa prosedur yang berkaitan dengan Mahkamah Syariah, tiada tindakan yang boleh diambil kerana beliau tidak tertakluk kepada bidang kuasa Mahkamah Syariah. Oleh yang demikian, tiada tindakan yang boleh diambil ke atas beliau kerana Mahkamah Syariah tidak mempunyai bidang kuasa ke atas orang bukan Islam.

Status Pewartaan : Tidak diwartakan


Mesyuarat dimaklumkan bahawa Jabatan Hal Ehwal Agama telah menjalankan siasatan mengenai pegangan dan ajaran Ayah Pin yang dikembangkan di Daerah Besut. Diantara pegangan dan ajaran itu ialah :-
i.	Mesti jumpa Allah dan Rasul dahulu baru boleh percaya.
ii.	Nabi Muhammad mencantumkan kitab Zabur , Taurat dan Injil dan menjadikannya Al-Quran.
iii.	Bongkar Quran dahulu baru boleh percaya kepada Malaikat dan sifat dua puluh.
iv.	Hanya Ayah Pin dan Nabi Muhammad saja yang berguru kepada Jibril.
v.	Setiap kali sembahyang hendaklah beri"tiqad bahawa Ayah Pin berada di hadapan.
vi.	Quran perlu dibakar dan abunya dilumur pada tubuh Ayah Pin.
Mesyuarat bersetuju berdasarkan laporan yang dikemukakan, bahawa ajaran dan pegangan Ayah Pin itu adalah palsu, sesat, menyeleweng dan boleh membawa kepada ancaman kepada ketenteraman orang awam serta merosakan aqidah. Oleh yang demikian jawatankuasa ini memutuskan bahawa orangramai di negeri ini hendaklah menghindar diri daripada terlibat dengan pegangan dan ajaran Ayah Pin tersebut. Pihak berkuasa hendaklah mengambil tindakan yang sewajarnya bagi menghapuskan pegangan dan ajaran Ayah Pin.